title: Battalion Wars

text: Battalion Wars on sekoitus reaaliaikaista strategiapeliä, sekä kolmannen persoonan räiskintäpeliä. Taistelun keskellä pelaaja voi ohjata monia erilaisia yksiköitä ja lähettää niitä paikasta toiseen. Pelaajan täytyy myös liikuttaa "itseään", eli itse valitsemaansa sotilasta tai kulkuneuvoa, joiden välillä voi vaihtaa "lennosta" Pelaaja voi käskyttää joko kaikkia yksiköitä, paria yksikköä kerrallaan tai vain yksiköiden jäseniä erikseen.


title: Battalion Wars

text: Jalkaväkiyksiköt: Rifle Grunt: Perusyksikkö jolla aseena konekivääri. Ei erityisiä vahvuuksia. Assault Veteran: Tämä yksikkö pärjää hyvin muita jalkaväkiyksiköitä vastaan ja voi tuhota muutamia maa-ajoneuvojakin. Assault Veteranin aseena oleva konekivääri on tehokkaampi kuin Rifle Gruntin, mutta se voi ylikuumentua, jolloin yksikkö on hetken aikaa erittäin haavoittuvainen. Flame Veteran: Tämä yksikkö kärventää liekinheittimellään jalkaväen ja avonaiset ajoneuvot helposti. Bazooka Veteran: Tällä yksiköllä on aseena sinko. Bazooka Veteranit ovat vahvoilla kun vastassa on tankkeja ja muita maa-ajoneuvoja, mutta useimmat muut jalkaväkiyksiköt saavat Bazooka Veteranin helposti hengiltä. Anti-air Veteran: Tämä yksikkö ampuu hakeutuvia ohjuksia, joilla saa kaikki ilma-yksiköt tuhottua, mutta Anti-airit eivät pärjää muulle jalkaväelle tai maa-ajoneuvoille ensinkään. Mortar Veteran: Näiden yksiköiden kranaatinheittimeltä ainoastaan lentävät yksiköt ovat turvassa.


title: Battalion Wars

text: Kaikkien jalkaväkiyksiköiden (paitsi Anti-air veteranien) yhteiseksi uhaksi voidaan laskea Gunshipit ja Bomberit.


title: Battalion Wars

text: Battalion Wars sai kriitikoilta pääosin hyviä vastaanottoja. Valituksen aihetta peli sai lähinnä sen lyhyydestä.


title: Battalion Wars

text: Battalion Wars tunnettiin kehityksensä aikana nimellä Advance Wars: Under Fire, mutta nimi vaihdettiin E3 2004-messujen jälkeen. Alkuperäinen nimi olisi taannut sen, että peli olisi kuulunut sekä Advance Wars, että Nintendo Wars-pelisarjaan.


title: Kihelkonna

text: Kihelkonna on pienkauppala (alevik) ja entinen kunta Saarenmaalla, Virossa. Kihelkonna liitettiin osaksi uutta Saarenmaan kuntaa vuoden 2017 lokakuussa, jolloin Kihelkonnasta tuli Saarenmaan kuntaan kuuluva pienkauppala.


title: Kihelkonna

text: Pinta-alaa kunnalla oli 245,94 neliökilometriä, ja asukkaita siellä oli 837. Kihelkonnan kunnanjohtajana toimii Raimu Aardam. Kihelkonnan pienkauppala oli Kihelkonnan kunnan keskus.


title: Kihelkonna

text: Kihelkonnan naapurikunnat olivat Mustjala koillisessa, Lääne-Saare kaakossa ja lounaassa. Matkaa maakunnan pääkaupunkiin Kuressaareen oli kunnan keskuksesta 33 kilometriä.


title: Kihelkonna

text:
Kunnassa oli 41 kylää ():
Abaja, Abula, Kallaste, Kalmu, Karujärve, Kehila, Kiirassaare, Kotsma, Kuralase, Kuremetsa, Kurevere, Kuumi, Kuusiku, Kõruse, Kõõru, Liiva, Loona, Lätiniidi, Läägi, Metsaküla, Mäebe, Neeme, Odalätsi, Oju, Pajumõisa, Pidula, Rannaküla, Rootsiküla, Sepise, Tagamõisa, Tammese, Tohku, Undva, Vaigu, Varkja, Vedruka, Veere, Viki, Vilsandi, Virita, Üru.


title: Kihelkonna

text: Vuonna 2011 Kihelkonnan kunnassa oli 647 asukasta, joista 633 (97,8 %) oli virolaisia, 3 (0,5 %) venäläisiä ja 12 (1,9 %) muita kansallisuuksia.


title: Mikaelinkirkko (Helsinki)

text: Mikaelinkirkko on Helsingin Kontulassa sijaitseva Helsingin Mikaelin seurakunnan päätoimipaikka. Modernistista kirkkoarkkitehtuuria edustava kirkko vihittiin käyttöön 7. toukokuuta 1988. Kirkkosalissa on 300 istumapaikkaa ja seurakuntasalissa 250. Mikaelinkirkko sijaitsee Emännänpolulla aivan Kontulan ostoskeskuksen tuntumassa.


title: Mikaelinkirkko (Helsinki)

text: Kirkon paikalla toimi ennen vuotta 1986 Heikki ja Kaija Sirenin suunnittelema ja 1960-luvun lopulla rakennettu Kontulan tilapäiskirkko. Helsingin seurakuntayhtymä julkisti vuonna 1980 uudelle kirkolle arkkitehtikilpailun, johon osallistui 138 arkkitehtia. Rakentamaan piti päästä jo vuonna 1984, mutta koska voittajatyön piirtäjä ei kuulunut kirkkoon, suunnitelma jouduttiin hylkäämään. Uudeksi suunnitelmaksi otettiin Käpy ja Simo Paavilaisen työ.


title: Mikaelinkirkko (Helsinki)

text: Kirkon urut ovat Kangasalan Urkurakentamon valmistamat, ja ne otettiin käyttöön vuonna 1991. Kirkkorakennuksesta erillään olevassa kellotornissa on kuusi erikokoista kelloa. Kirkon katolla on kuvanveistäjä Kari Juvan pronssinen valettu patsas Ristintie. Patsaan hahmo on ylienkeli Mikael, jonka mukaan kirkko on nimetty.


title: Léon Gambetta

text: Léon Michel Gambetta (2. huhtikuuta 1838 Cahors – 31. joulukuuta 1882 Ville-d’Avray) oli ranskalainen valtiomies ja eräs kolmannen tasavallan alkuaikojen keskeisimpiä poliitikkoja. Hän kuului maltillisten tasavaltalaisten johtajiin ja sai puheillaan ja kirjoituksillaan houkuteltua paljon kannattajia tämän suuntauksen taakse. Gambetta vaikutti Ranskan julistamiseen tasavallaksi ja oli johtamassa puolustustoimia Ranskan–Saksan sodan aikana syksyllä 1870. Hän toimi lyhyesti Ranskan pääministerinä marraskuusta 1881 tammikuuhun 1882, mutta hänet muistetaan pääasiassa saavutuksistaan oppositiopoliitikkona ja toiminnastaan sodan aikana.


title: Léon Gambetta

text: Gambettan isä oli Italian Genovasta lähtöisin ollut maustekauppias, joka oli asettunut Ranskan Cahorsiin. Hänen äitinsä oli Gascognen alueelta Ranskasta. Koulussa lahjakkaaksi osoittautunut Gambetta meni opiskelemaan Pariisiin ja valmistui lakimieheksi vuonna 1860. Ulospäinsuuntautuneena hän oli suosittu opiskelutoveriensa keskuudessa ja kirjoitteli nuorena muun muassa "Revue politique et littéraire" -lehteen, mutta hänen uransa asianajajana oli pitkään vaatimaton.


title: Léon Gambetta

text: Gambetta kohosi kansalliseen maineeseen vuonna 1868 paljon julkisuutta saaneen oikeudenkäynnin, niin sanotun Baudinin jutun yhteydessä. Napoleon III:n vuoden 1851 vallankaappausta vastustaessaan surmansa saanut kansanedustaja Jean-Baptiste Baudin oli muodostunut toista keisarikuntaa vastustavien tasavaltalaisten marttyyrihahmoksi. Vuonna 1868 kahdeksan lehtimiestä haastettiin oikeuteen heidän puuhattuaan kansalaiskeräystä muistomerkin pystyttämiseksi Baudinin haudalle. Syytettyihin kuuluneen "Le réveilin" päätoimittajan Louis Charles Delescluzen asianajajana toiminut Gambetta tuomitsi oikeuden edessä pitämässään puheessa jyrkästi koko keisarikunnan. Lehdistö antoi hänen esiintymiselleen niin suuren näkyvyyden, että häntä alettiin saman tien pitää yhtenä Ranskan tasavaltalaisten johtajista.


title: Léon Gambetta

text: Gambetta valittiin vuonna 1869 Ranskan lainsäätäjäkuntaan sekä Pariisin että Marseillen vaalipiiristä. Hän jatkoi parlamentissakin mahtipontisia keisarikunnan vastaisia esiintymisiään. Hän vastusti niitä Ranskan hallituksen toimia, jotka johtivat kesällä 1870 Ranskan ja Preussin välisen sodan syttymiseen, mutta sodan puhjettua hän esiintyi isänmaallisena ja vaati nopeaa voittoa saksalaisista. Kun keisari Napoleon III jäi ranskalaisille katastrofaalisen Sedanin taistelun yhteydessä vihollisen vangiksi, Gambetta oli avainroolissa tasavaltalaisten julistaessa Pariisissa Ranskan tasavallaksi. Gambetta julisti 4. syyskuuta lainsäätäjäkunnassa Napoleon III:n ja Bonaparten suvun syrjäytetyksi valtaistuimelta ja myöhemmin samana päivänä Pariisin kaupungintalolla tasavallan perustetuksi.


title: Léon Gambetta

text: Tasavallan julistamisen jälkeen perustetussa kansallisen puolustuksen hallituksessa Gambetta sai aluksi itselleen sisäministerin salkun, mutta tosiasiassa hän oli hallituksen voimakkain jäsen. Sotatoimien johtaminen vaikeutui Pariisin jäätyä 23. syyskuuta saksalaisten saartamaksi, mutta suurin osa ministereistä päätti jäädä pääkaupunkiin. Gambetta pakeni Pariisin saartorenkaasta 7. lokakuuta 1870 lentämällä kuumailmapallolla saksalaisten linjojen yli. Hän ryhtyi johtamaan puolustuksen uudelleenjärjestämistä Toursista ja otti 11. lokakuuta itselleen myös sotaministerin tehtävät. Käytännössä hän sai lähes rajoittamattoman vallan siinä osassa Ranskaa, joka ei vielä ollut vihollisen miehittämä. Vaikka Ranskan kahdesta pääarmeijasta toinen oli jäänyt saksalaisten vangeiksi Sedanissa ja toinen saarroksiin Metzissä, Gambetta palautti ranskalaisten taisteluhengen. Lisäksi hänen ja Charles de Freycinet’n johdolla lyhyessä ajassa koottiin, koulutettiin ja aseistettiin kuusi uutta armeijaa, joiden voimin vastarintaa voitiin jatkaa. Ranskaan julistettiin yleinen asevelvollisuus 21–40-vuotiaille miehille ja Englannista saatiin suuri valtiolaina uusien joukkojen kouluttamiseen.


title: Léon Gambetta

text: Uudet joukot saavuttivat joitain paikallisia voittoja, mutta pääosin Ranskan sotaonni ei kääntynyt. Saksalaisten edetessä Gambetta joutui siirtymään Toursista Bordeaux’hon, mutta hän halusi yhä jatkaa taistelua. Yleisen sotaväsymyksen seurauksena väliaikainen hallitus suostui Gambettan vastustuksesta huolimatta aselepoon saksalaisten kanssa 28. tammikuuta 1871. Kun Pariisin hallitus kumosi erään Gambettan antaman määräyksen, joka oli tähdätty rauhan solmimista vastaan, hän erosi tehtävistään 6. helmikuuta. Suuren suosionsa ansiosta hänet valittiin maaliskuussa Bordeaux’ssa kokoontuneeseen kansalliskokoukseen yhdeksästä eri vaalipiiristä, joista hän päätti edustaa Elsassin alueella sijaitsevaa Bas-Rhiniä. Kansalliskokous joutui ensitöikseen äänestämään välirauhansopimuksen hyväksymisestä. Gambetta äänesti vastaan, mutta sopimus hyväksyttiin. Hän menetti tämän seurauksena myös edustajanpaikkansa, sillä Bas-Rhinin alue luovutettiin rauhansopimuksessa Elsass-Lothringenin mukana Saksalle. Gambetta vetäytyi tämän jälkeen muutamaksi kuukaudeksi San Sebastiániin Espanjaan.


title: Léon Gambetta

text: Gambetta totesi myöhemmin Ranskan mahdollisesta revanssista kuuluisasti ”Älkää koskaan puhuko siitä, ajatelkaa sitä aina” ("n’en parler jamais, y penser toujours").


title: Léon Gambetta

text: Gambetta valittiin takaisin kolmannen tasavallan ensimmäiseen kansalliskokoukseen jo heinäkuun alussa 1871 täytevaaleissa Seinen departementista. Kansalliskokouksen oli tarkoitus päättää Ranskan tulevasta valtiomuodosta. Enemmistö edustajista oli monarkisteja, jotka olivat kuitenkin jakaantuneet eri hallitsijasukujen kannattajiin. Gambettan johtamat vähemmistössä olleet tasavaltalaiset onnistuivat hyödyntämään tilannetta ja saivat lykättyä valtiomuotoa koskevaa äänestystä. Gambetta tuki Adolphe Thiersin valintaa väliaikaisen hallinnon presidentiksi, mikä vaivihkaa vahvisti tasavallan vakiintumiseen johtanutta kehitystä. Gambettan johdolla perustettiin Union républicaine (”tasavaltalainen liitto”) -puolue, jonka kannatusta hän onnistui huomattavasti kasvattamaan. Hän perusti myös merkittäväksi muodostuneen lehden "La Republique françaisen". Monarkismin ohella hän julisti vihollisekseen myös klerikalismin.


title: Léon Gambetta

text: Gambetta tuki presidentti Thiersiä, kunnes tämä joutui eroamaan 1873, jolloin monarkistit saivat myös presidentin viran haltuunsa. Gambettalla oli suuri vaikutus siihen, että kansalliskokous hyväksyi helmikuussa 1875 enemmistöllä tasavaltaisen perustuslain. Se toimi sittemmin kolmannen tasavallan valtiosääntönä vuoteen 1940. Gambettan esiintymiset parlamentissa johtivat siihen, että hänen edustamaansa suuntausta alettiin kutsua myös ”opportunistiseksi tasavaltalaisuudeksi” ("Républicains opportunistes"). Gambettan johtaman vaalityön ansiosta tasavaltalaiset saivat vuoden 1876 vaaleissa enemmistön edustajainkamariin ja vuoden 1877 perustuslaillinen kriisi päättyi tasavaltalaisten voittoon. Jälkimmäisten tapahtumien yhteydessä Gambetta esitti presidentti Patrice de Mac-Mahonille kuuluisan vaatimuksen taipua parlamentin tahtoon tai erota (”"se soumettre ou se démettre"”).


title: Léon Gambetta

text: Puolueensa menestyksestä huolimatta Gambetta ei päässyt itse kokoamaan hallitusta eikä pyrkinyt presidentiksi Mac-Mahonin eron jälkeen vuoden 1879 vaalissa. Hänet valittiin kuitenkin samana vuonna edustajainkamarin puhemieheksi. Hänen on sanottu puhemiehenä vaikuttaneen merkittävästi muun muassa kommunardeille myönnettyyn yleiseen armahdukseen ja useisiin muihin lakeihin.


title: Léon Gambetta

text: Presidentti Jules Grévy oli pitkään haluton nimittämään Gambettaa pääministeriksi, mutta Gambettan puolueen saatua vuoden 1881 vaaleissa suuren enemmistön edustajainkamariin hän sai viimein tilaisuutensa. Grévy nimitti 14. marraskuuta 1881 Gambettan pää- ja ulkoministeriksi. Gambettan ”suuren hallituksen” ("Le Grand Ministère") tavoitteena oli toteuttaa Ranskassa merkittäviä sisäisiä reformeja, muuttaa parlamentin koostumusta ja vaalitapaa sekä lähentää maan ulkopolitiikkaa Isoon-Britanniaan, varsinkin Egyptin kysymyksessä. Hallitus sai kuitenkin vastaansa voimakkaan opposition sekä oikealta että vasemmalta. Vastustajat väittivät Gambettan pyrkivän diktatuuriin ja radikaalit syyttivät häntä tasavaltalaisista periaatteista luopumisesta. Hallitus joutui eroamaan jo 26. tammikuuta 1882. Gambetta säilytti tämän jälkeenkin suuren vaikutusvallan Ranskan politiikassa aina yllättävään kuolemaansa asti.


title: Léon Gambetta

text: Gambetta ampui itseään vahingossa käsivarteen käsitellessään huolimattomasti revolveria. Haava ei ollut hengenvaarallinen, mutta hänen heikon terveytensä vuoksi se parani hitaasti. Gambettan ollessa toipumassa ampumahaavasta hänen umpilisäkkeensä tulehtui, mutta sitä ei leikattu. Hän kuoli vuoden 1882 viimeisenä päivänä, vain 44-vuotiaana. Hieman ennen kuolemaansa Gambetta asettui asumaan yhdessä rakastajattarensa Léonie Léonin kanssa Pariisin ulkopuolelle, ja heidän aikomuksenaan oli mennä naimisiin.


title: Léon Gambetta

text: Gambetta sai kuoltuaan valtiolliset hautajaiset. Hänet haudattiin alun perin perhehautaan Nizzassa. Vuonna 1920 hänen sydämensä haudattiin uudelleen Pariisin Panthéoniin.


title: Léon Gambetta

text: Pariisiin Louvren pihalle Place du Carrousel -aukiolle pystytettiin vuonna 1888 Gambettan näyttävä muistomerkki, joka oli 27 metriä korkea. Sen suunnittelivat kuvanveistäjä Jean-Paul Aubé ja arkkitehti Louis-Charles Boileau. Muistomerkin pronssihahmot sulatettiin aseteollisuuden tarpeisiin Vichyn hallituksen määräyksellä vuonna 1941. Torsoksi jäänyt muistomerkki purettiin kokonaan vuonna 1954. Pieni osa muistomerkistä, johon sisältyy Gambettaa esittävä marmoriveistos, paljastettiin uudelleen vuonna 1982 Édouard-Vaillantin aukiolla Pariisin 20. arrondissementin alueella.


title: Léon Gambetta

text: Bordeaux’n keskustaan Allées de Tourny -kadulle pystytettiin vuonna 1905 Jules Daloun ja Camille Lefèvren toteuttama suuri Gambettan muistomerkki. Se purettiin 1960-luvulla uusien liikennejärjestelyiden tieltä.


title: Léon Gambetta

text: Gambettalla on muistomerkki myös synnyinkaupungissaan Cahorsissa ja lähellä kuolinpaikkaansa Sèvresissä. Hänen mukaansa nimettyjä katuja on nykyään lähes jokaisessa Ranskan kaupungissa. Hänen mukaansa nimettiin myös vuonna 1901 valmistunut ranskalainen panssariristeilijä Léon Gambetta ja sen kokoluokka sekä 1905 avattu Gambettan metroasema Pariisissa.


title: Mauritz Stiller

text: Mauritz Stiller (oik. Moshe Stiller 17. heinäkuuta 1883 Helsinki – 18. marraskuuta 1928 Tukholma, Ruotsi) oli suomenjuutalainen elokuvaohjaaja, käsikirjoittaja ja näyttelijä. Hän on ainoa suomalainen, jolle on myönnetty tähti Hollywood Walk of Famelle.


title: Mauritz Stiller

text: Mauritz Stillerin isä oli Valko-Venäjällä syntynyt sotilasmuusikko Hirsch Stiller, joka tuli vuonna 1867 Suomeen Venäjän armeijan mukana. Äiti Mindel Weissenberg oli kotoisin Puolan Łódźista. He olivat aškenasijuutalaisia. Mauritz syntyi Helsingissä vuonna 1883. Hän jäi täysorvoksi nelivuotiaana, kun hänen äitinsä teki itsemurhan. Isä oli kuollut jo aiemmin. Perhetuttava, hattutehtailija Katzmann otti Stillerin kasvatiksi. Stiller sai työskennellä kasvatusisänsä hattukaupassa, mutta samalla hän unelmoi näyttelijän ammatista. Hän liittyi 16-vuotiaana teatteriseurueeseen ja pääsi pian näyttelijäksi Kansallisteatteriin. Hän oli isokokoinen ja komea mies, ja eloisuutensa vuoksi hän oli suosittu koomisten roolien esittäjä. Stiller esiintyi sekä Helsingissä että Turussa.


title: Mauritz Stiller

text: Lupaava näyttelijänura Suomessa kuitenkin katkesi Venäjän armeijan kutsuntoihin. Stillerin edesmennyt isä oli ollut Helsingin venäläisen rykmentin sotilassoittaja. Stiller haettiin kotoa ja toimitettiin Novgorodiin, missä hänen isänsä oli viimeksi ollut kirjoilla. Stiller kuitenkin pääsi pakenemaan ja jatkoi matkaansa Tukholmaan.


title: Mauritz Stiller

text: Stiller jatkoi näyttelijänä tukholmalaisissa teattereissa ja yleni teatteriohjaajaksi. Myös elokuvat alkoivat kiinnostaa häntä, ja vuonna 1912 hänet kiinnitettiin Svenska Bion toiseksi pääohjaajaksi Victor Sjöströmin rinnalle.


title: Mauritz Stiller

text: Jo heti alussa Stiller oli varsin tuottelias ohjaaja, sillä 1912–1915 hän ohjasi noin 30 lyhyttä ja pitkää elokuvaa. Nämä elokuvat ovat kuitenkin aikojen kuluessa tuhoutuneet tai hävinneet, joten Stillerin ensimmäisistä elokuvavuosista ei tiedetä juuri mitään. Sen sijaan joitakin hänen käsikirjoituksiaan tuolta ajalta on säilynyt. Niihin tehdyistä kuvausohjeista käy ilmi, että Stiller kehittelemät tarinat syntyivät ensi sijassa kuvien kautta. Kuvaajaveljesten Julius ja Henrik Jaenzonin kautta Stiller opiskeli elokuvan kieliopin jo hyvin varhain.


title: Mauritz Stiller

text: Stiller toimi myös jokaisen elokuvan leikkaajana ja usein myös käsikirjoittajana. Hän myös näytteli joissakin elokuvissaan. Stilleriä voidaan siis pitää elokuviensa ehdottomana auteurina.


title: Mauritz Stiller

text: Eurooppalainen, urbaani kulttuuri kiinnosti Stilleriä enemmän kuin perinteinen pohjoismainen agraarikulttuuri. "Rakkautta ja journalismia" (1916) on Stillerin ensimmäinen säilynyt elokuva. Se on juuri Stillerille tyypillinen kaupunkikomedia Karin Molanderin esittämästä reportterista, joka soluttautuu kotiapulaiseksi Richard Lundin esittämän julkisuutta pakoilevan naparetkeilijän talouteen.


title: Mauritz Stiller

text: Toinen Suomessa syntynyt ruotsalaistunut elokuvantekijä Gustaf Molander käsikirjoitti Stillerille elokuvat "Thomas Graalin paras elokuva" (1917) sekä "Thomas Graalin parhaat lapset" (1918). Nämä ovat ehkä ensimmäisiä elokuvanteosta kertovia elokuvia. Kummassakin näytteli Stillerin pahin "kilpailija" Victor Sjöström pääosaa, hajamielistä käsikirjoittajaa Thomas Graalia, joka rakastuu ja menee myöhemmin naimisiin Karin Molanderin esittämän näyttelijän kanssa.


title: Mauritz Stiller

text: Stillerin elokuva "Gränsfolken" (1913) löytyi kesällä 2009 puolalaisen seurakunnan kellarista muiden harvinaisuuksien joukosta. Elokuva kiellettiin Suomessa 1914.


title: Mauritz Stiller

text: "Erotikon" (1920) oli elokuvahistorian ensimmäisiä romanttisia komedioita. Se on tarina aviossa olevasta tiedemiehestä, joka rakastuu nuoreen naiseen samaan aikaan, kun hänen vaimollaan on suhde tiedemiehen parhaan ystävän kanssa. Elokuvassa on samanlaista sofistikoitunutta seksiä, jota Erich von Stroheim ja Cecil B. DeMille olivat elokuvissaan jo esittäneet.


title: Mauritz Stiller

text: Ernst Lubitsch sai omalle ohjaajanuralleen vahvoja vaikutteita juuri "Erotikonista". Myös Valentin Vaalan 1930–1940-luvun salonkikomedioissa näkyy selviä stillermäisiä vaikutteita.


title: Mauritz Stiller

text: Agraarikulttuuri ei ollut täysin Stillerin kiinnostuksen ulkopuolella. Tämän kulttuurin kuvaamiseen Stiller käytti apunaan erityisesti suomalaisia aiheita. Vuonna 1919 valmistunut Johannes Linnankosken romaaniin pohjautuva "Laulu tulipunaisesta kukasta" oli Stillerin uusi valtaus alueella, johon Victor Sjöström oli erityisesti perehtynyt. Elokuvan toinen suomalaistekijä oli Armas Järnefelt, joka sävelsi sen musiikin.


title: Mauritz Stiller

text: Juhani Ahon romaanin perustuva "Juha" valmistui vuonna 1921, ja se oli klassikkoromaanin ensimmäinen elokuvasovitus. Myöhemmin siitä valmistui vielä kolme muuta elokuvaa, viimeisimpänä Aki Kaurismäen mykkäversio 1990-luvun lopulla. "Juhan" parissa Stillerillä oli viimeistä kertaa täydellinen taiteellinen vapaus.


title: Mauritz Stiller

text: Victor Sjöströmin ohella Stiller oli yksi parhaimmista Ruotsin kansalliskirjailijan Selma Lagerlöfin elokuvallisista tulkitsijoista. "Aarne-herran rahat" (1919) oli huikea historiallinen spektaakkeli kolmesta skotlantilaisesta palkkionmetsästäjästä, jotka vaeltavat 1500-luvun talvisessa Ruotsissa. Itse Sergei Eisenstein on ottanut vaikutteita elokuvan lopun hautajaisjaksosta.


title: Mauritz Stiller

text: Lagerlöf-filmatisoinnit jatkuivat vielä elokuvilla "Gunnar Heden taru" (1923) ja "Gösta Berlingin taru" (1923). Ensimmäinen oli Lappiin sijoittuva balladimainen elokuva hulttiomaisesta viuluniekasta. Jälkimmäinen oli tarina nuoresta papista, joka alkaa epäillä Jumalan olemassaoloa ja ryhtyy juomaan. Stiller löysi elokuvaan Greta Gustafsson -nimisen näyttelijän, joka myöhemmin tuli tunnetuksi nimellä Greta Garbo. Stilleriä pidetään Greta Garbon löytäjänä.


title: Mauritz Stiller

text: "Gösta Berlingin taru" oli sekä Stillerin että Garbon pääsylippu Hollywoodiin, johon saapui samoihin aikoihin myös Victor Sjöström. Hollywood vei Garbon tähteyteen, ja hänestä tuli kuuluisin ruotsalainen näyttelijä. Myös Sjöström menestyi Hollywoodissa.


title: Mauritz Stiller

text: Temperamenttiselle Stillerille elokuvanteko Hollywoodissa oli taistelua omien taiteellisten tavoitteiden ja tuottajien rahantaonnan välillä. Aiemmin suurista taiteellisista vapauksista Ruotsissa nauttineelle ohjaajalle Hollywood oli melkoinen pettymys. Hän ei saanut aikaan kuin muutaman elokuvan, joista yksikään ei ole varsinainen mestariteos. "Hotel Imperialia" (1927) on kuitenkin monesti pidetty hänen Hollywood-kautensa parhaana elokuvana.


title: Mauritz Stiller

text: Lopulta Stiller sai tarpeekseen Hollywoodista ja palasi Ruotsiin 1927. Ruotsissa hänen ohjaajanuransa ei kuitenkaan enää jatkunut, ehkä enemmänkin hänen omasta tahdostaan johtuen kuin siitä, ettei hänelle olisi ollut mahdollisuuksia ohjata. Hän kuoli jo 45-vuotiaana loppuvuodesta 1928.


title: Mauritz Stiller

text: Stiller on saanut tähden Hollywoodin Walk of Famelle. Siinä tosin luki alkujaan Maurice Diller; nimi korjattiin 1980-luvulla oikeaan muotoonsa.


title: Mauritz Stiller

text: "Gösta Berlingin taru" oli Ingmar Bergmanin suosikki Stiller-elokuvista.


title: Mauritz Stiller

text: Mauritz Stillerin veli oli Suomen juutalaisyhteisössä merkittäväksi vaikuttajaksi kohonnut Abraham Stiller. Mauritz Stiller on myös toimittaja Ruben Stillerin isosetä.


title: Mauritz Stiller

text: Filmografia IMDb:n mukaan


title: Burgumer Mar

text: Burgumer Mar () on järvi lähellä Burgumin asutuskeskusta, Tytsjerksteradielin kunnassa, Alankomaissa. Järvi on muodostunut viimeisimmän jääkauden aikana.


title: Burgumer Mar

text: 15. maaliskuuta 2007 lähtien järven friisinkielinen nimi on ollut virallinen. Aikaisemmin hollanninkielinen nimi oli ainoa virallinen nimi.


title: Volta (albumi)

text: Volta on Björkin kuudes studioalbumi, joka julkaistiin 8. toukokuuta 2007. Yhtenä albumin tuottajista toimi hip-hop -artisti Timbaland, joka tuotti singleinä julkaistut kappaleet "Earth Intruders" ja "Innocence".


title: Volta (albumi)

text: Björk sanoo albumin nimen "Volta" tulevan sen voimakkaista merkityksistä: Volta on italialaisen fyysikon, joka keksi pariston, sukunimi. Se on myös joen ja erään tanssin nimi.


title: Volta (albumi)

text: Albumi nousi Suomen virallisen listan sijalle 7.


title: Ҡ

text: Ҡ on kyrillinen kirjain. Se on baškiirin aakkosten viidestoista kirjain. Sen pohjana on kyrillinen к, jonka pystyviivan yläpäässä on vasemmalla osoittava pidennys.


title: Ҡ

text: Ҡ ääntyy baškiirissa soinnittomana uvulaarisena klusiilina //.


title: Siete Partidas

text: Las Siete Partidas on laajin keskiaikainen lakikokoelma, joka koottiin ja kirjoitettiin Kastilian ja Leonin kuninkaan Alfonso X:n (Viisaan) hallitessa 1200-luvun puolivälissä. Lakikokoelmalla oli suuri vaikutus myös Latinalaisessa Amerikassa, jossa sitä noudatettiin aina 1800-luvulle saakka.


title: Siete Partidas

text: Teos perustuu roomalaiseen lakiin, patriarkkojen ja kirkkoisien määräyksiin sekä Kastiljan ja Leonin omiin lakeihin. Las Siete Partidas on suuresti vaikuttanut espanjalaisen maailman oikeuskäsitykseen ja henkiseen ilmapiiriin jatkuvasti otettavien uusintapainostensa kautta. Las Siete Partidan ensimmäinen painos ilmestyi painosta Sevillassa vuonna 1491. Teos ilmestyi lähes nykyisessä kirjoitusasussaan vuonna 1555 kuninkaallisen Intioiden neuvoston toimeksiannosta kuninkaallisen Intioiden neuvoston jäsenen, lisensiaatti Gregorio Lópezin, toimittamana. Painajana oli Andrea de Portonarisin kirjapaino Salamancassa. Teoksesta otetaan edelleenkin uusia painoksia. Las Siete Partidasin vuoden 1555 painoksen nimilehdellä mainitaan painoksen toteuttajaksi Intioiden kuninkaallinen neuvosto. Lakikokoelman avulla merentakaiset maat yritettiin liittää tiukasti emämaahan. Nimilehden taustalla Kaarle V osoittaa suosiotaan lisensiaatti Lópezille seuraavin sanoin:


title: Siete Partidas

text: Pariisissa vuonna 1855 painettu espanjankielinen Las Siete Partidas, joka käsittää viisi nidosta ja neljätuhatta sivua. Vuonna 2004 ilmestyi viimeisin painos Espanjan valtion kustantamana.


title: Under the Blade

text: Under The Blade on hard rock -yhtye Twisted Sisterin esikoisalbumim, joka julkaistiin 18. syyskuuta 1982. Albumi ei saavuttanut kummempaa suosiota ilmestyessään, mutta on tähän mennessä myynyt kolminkertaista platinaa. Under the Blade edustaa Twisted Sisterin albumeista tyylillisesti eniten perinteistä heavy metalia.


title: Under the Blade

text: Kaikki kappaleet kirjoittanut Dee Snider.


title: New Model Army (yhtye)

text: New Model Army on vuonna 1980 perustettu englantilainen rockyhtye. Se tunnetaan eri tyylejä yhdistelevästä musiikistaan sekä vahvan kantaa ottavista sanoituksistaan.


title: New Model Army (yhtye)

text: Yhtyeen keulahahmo, laulaja Justin Sullivan, on tunnettu myös poliittisesta aktivismistaan. Hän on toiminut muun muassa luonnonsuojelun sekä humaanimman siirtolaispolitiikan puolesta.


title: New Model Army (yhtye)

text: Yhtyeen nimi tulee parlamentaristien Englannin sisällissodan aikana muodostamasta New Model Armyna tunnetusta armeijasta.


title: New Model Army (yhtye)

text: Vuosikymmenten mittaan New Model Army on tehnyt hyvin erilaista musiikkia. Yhtyeen varhaisimpia albumeja voisi luonnehtia melodiseksi punkiksi. Myöhemmin mukaan tuli folk- ja R&B-vaikutteita. Sittemmin yhtyeen musiikkia on luonnehdittu muun muassa post-punkiksi, indie rockiksi, jopa goottirockiksi ja metalliksi. Musiikkia luonnehditaan usein intensiiviseksi ja voimakkaaksi, jopa vihaiseksi. Yhtyeen kappalevalikoima on kuitenkin monipuolinen ja sisältää myös hitaita, akustisia balladeja, joissa on vahvoja tunnelatauksia.


title: Ҟ

text: Ҟ on kyrillinen kirjain. Se on abhaasin aakkosten kahdeskymmeneskuudes kirjain. Sen pohjana on kyrillinen к, johon on lisätty poikkiviiva.


title: Ҟ

text: Ҟ ääntyy abhaasissa uvulaarisena ejektiivinä //.


title: Medal of Honor: Underground

text: Medal of Honor: Underground on toiseen maailmansotaan sijoittuva ensimmäisen persoonan ammuntapeli, joka on jatko-osa "Medal of Honorille".


title: Medal of Honor: Underground

text: Electronic Arts julkaisi pelin PlayStationille 27. lokakuuta 2000 ja Game Boy Advancelle 25. marraskuuta 2002. Pelin kehitti PlayStationille DreamWorks Interactive ja Game Boy Advancelle Rebellion Developments.


title: Medal of Honor: Underground

text: Pelihahmona "Undergroundissa" ohjataan ranskalaista vastarintataistelija Manon Batistea, joka oli jo edeltäjässä yhdysvaltalaisten neuvonantajana. Peli sijoittuu ensimmäistä "Medal of Honoria" edeltävään aikaan, jolloin vastarintataistelijat sotivat natsi-Saksan miehitystä vastaan, ja jolloin Yhdysvallat ei ollut vielä liittynyt sotaan. Kun juoni etenee, Manon värvätään OSS-tiedustelupalveluun, ja hän alkaa suorittaa salaisia tehtäviä Saksan valloittamassa Euroopassa ja Afrikassa. Tehtäviin lukeutuu muun muassa V1-ohjus-tehtaiden sabotoimista ja sotavankien vapauttamista. Pelin kartat sijoittuvat Kreikkaan, Pohjois-Afrikkaan, Monte Cassinolle ja Saksaan. Ensimmäiset kartat sijoittuvat Ranskaan miehityksen alkamisen aikoihin, ja viimeiset taasen miehityksen loppumiseen.


title: Requerimiento

text: Requerimiento oli instrumentti, jonka luettuaan konkistadorit saattoivat käydä oikeutettua sotaa intiaaneja vastaan. Ennen valloitustoimiin ryhtymistä oli konkistadorien kuulutettava requerimienton teksti intiaaneille, jotta entrada, valloitus, olisi laillinen. Requerimiento oli voimassa useita vuosikymmeniä. Lopulta sen sisällöstä poistettiin sana "conquista", sanan ja espanjalaisten itsensä saaman pahan maineen vuoksi Musta Legenda. Requerimienton tekstin laati kuninkaallisen neuvoston jäsen tohtori Juan López Palacios Rubios vuonna 1510 Pedrarias Dávilan retkikunnan käyttöön. Requerimiento on ainutlaatuinen asiakirja valloitussotien historiassa. Requerimiento on käännetty kaikille suurille kielille.


title: Ҝ

text: Ҝ on kyrillinen kirjain. Se on vuosina 1958–1991 käytössä olleen azerin kyrillisten aakkosten viidestoista kirjain. Sen pohjana on kyrillinen к, johon on lisätty pystyviiva. Vuonna 1992 käyttöön otetussa latinalaiseen kirjaimistoon pohjautuvassa aakkostossa äännettä merkitään kirjaimella g.


title: Ҝ

text: Ҝ ääntyy azerissa soinnillisena velaarisena klusiilina //.


title: Arne Garborg

text: Arne Garborg ("Aadne Eivindsson Garborg") (25. tammikuuta 1851 – 14. tammikuuta 1924) oli norjalainen kirjailija. Hän pyrki edistämään uusnorjan käyttöä kirjallisuudessa ja muun muassa käänsi "Odysseian" uusnorjaksi. Hän julkaisi myös uusnorjankielistä sanomalehteä "Fedraheim". Garborgin teokset tarttuivat oman aikansa polttaviin kysymyksiin isänmaallisuuden ja uskonnon asemasta ihmisten elämässä ja tavallisten ihmisten mahdollisuuksiin vaikuttaa poliittiseen päätöksentekoon. Garborgin kirjoituksia luettiin Suomessa tarkkaan, ja niitä pidetään yhtenä innoittajana Suomessa silloin virinneille kansallisen kirjallisuuden pyrkimyksille.


title: Kylmäkuivaus

text: Kylmäkuivaus eli lyofilisaatio on kuivausmenetelmä (dehydraatiomenetelmä), jota käytetään helposti pilaantuvien materiaalien säilöntään tai tekemään materiaalista helpommin kuljetettavaa. Kylmäkuivauksessa kuivattava materiaali jäädytetään ja kuivataan sublimaatiolla alhaisessa ilmanpaineessa, jonka ansiosta kuivaamiseen voidaan käyttää normaalia alhaisempia lämpötiloja.


title: Kylmäkuivaus

text: Kylmäkuivaus voidaan jakaa kolmeen vaiheeseen: jäädytykseen sekä primaariseen ja sekundaariseen kuivumisvaiheeseen.


title: Kylmäkuivaus

text: Laboratoriossa jäädytys voidaan suorittaa pyörittämällä kuivausastiassaan olevaa materiaalia mekaanisesti, kuivalla jäällä, metanolilla tai nestemäisellä typellä viilennetyssä kylmähauteessa. Laajemmassa mittakaavassa kuivattavan materiaalin jäädytys suoritetaan kylmäkuivauskoneella itsellään. Jäädytysvaiheessa on tärkeää, että materiaali jäädytetään alle eutektisen pisteensä, jolloin kiinteä aine sublimoituu sulamisen asemesta kuivausvaiheessa. Jäädytyksen nopeus ratkaisee muodostuvien kiteiden koon. Hidas jäädyttäminen aiheuttaa suurempien kiteiden ja pienempien jäätyneen materiaalin pinta-alojen muodostumisen ja nopea pienempien kiteiden ja laajempien pinta-alojen muodostumisen. Jäädytetyn materiaalin pinta-alalla on vaikutusta kuivumisnopeuteen, sillä laajempi pinta-ala nopeuttaa kuivumista.


title: Kylmäkuivaus

text: Amorfisilla aineilla on eutektisen pisteen sijasta nk. kriittinen lämpötila (lasisiirtymälämpötila), jonka alapuolella tuotetta on pidettävä kylmäkuivauksessa ehkäisemään sulamista ja lasitilan kollapsoitumista primaarisen ja sekundaarisen kuivumisen aikana.


title: Kylmäkuivaus

text: Primaarisessa kuivumisvaiheessa kuivattavasta materiaalista sublimoituu jäätynyt vesi eli ”liikkuvat vesimolekyylit”. Primaarisen kuivumisvaiheen aikana ilmanpainetta alennetaan osittaisen tyhjiön aikaan saamiseksi kylmäkuivausjärjestelmässä ja lämpötilaa nostetaan riittävästi veden sublimaation käynnistämiseksi. Tässä vaiheessa n. 98 % materiaalin vedestä sublimoituu. Tämä vaihe voi olla hidas, koska kuivumista nopeuttavia korkeampia lämpötiloja ei voida käyttää, koska materiaalin rakenne voisi muuttua. Kylmäkuivauslaitteistossa on kylmäkondensaattori, joka sitoo kuivattavasta materiaalista vapautuvaa vesihöyryä jäädyttämällä sen uudelleen, jolloin höyry ei pääse heikentämään tyhjiöpumpun toimintaa. Sublimaation ajava voima on kondensaattorin ja kuivattavan materiaalin välinen lämpötilaero. Mitä alhaisempaa kondensaattorin lämpötilaa käytetään, sitä tehokkaampaa kuivuminen on. Kondensaattorin lämpötila on tyypillisesti alle −50 °C. Kun kylmäkuivauslaitteiston lämpötila on muuttumaton, kuivumisen eli sublimaation nopeuteen vaikuttavat kuivattavan tuotteen pinta-ala, tuotteen sublimaatiorintaman höyrynpaineen ja tuotteen astiassa vallitsevan osittaisen höyrynpaineen välinen erotus ja kuivatun tuotekerroksen aiheuttama resistenssi höyryn virtaukselle.


title: Kylmäkuivaus

text: Sekundaarisessa kuivumisvaiheessa sublimoituu kuivattavaan materiaaliin adsorboitunut vesi. Tätä vaihetta säätelevät materiaalin adsorptioisotermit. Tässä vaiheessa lämpötilaa nostetaan jopa korkeammalle kuin primaarivaiheessa, jotta vesimolekyylien ja jäädytetyn materiaalin fysikokemialliset vuorovaikutukset saataisiin katkaistuksi. Yleensä myös ilmanpainetta alennetaan sublimaation tehostamiseksi. Sekundaarivaiheen lämpötila ja kestoaika vaikuttavat kuivatun tuotteen jäännöskosteuteen, jolla voi olla suuri merkitys tuotteen stabiilisuudelle.


title: Kylmäkuivaus

text: Kylmäkuivauksen päätyttyä tyhjiö poistetaan inertillä kaasulla (esimerkiksi typpi) ennen tuotteen altistamista ilmakehälle. Tuote voidaan myös sulkea ilmatiiviisti estämään kosteuden uudelleen sitoutumista tuotteeseen.


title: Kylmäkuivaus

text: Jos kylmäkuivattu aine suljetaan astiaansa kosteuden uudelleen absorption ehkäisemiseksi, aineella voi olla säilyvyysaikaa useita vuosia. Merkittävästi pienentynyt vesipitoisuus estää mikro-organismien ja entsyymien toimintaa, mitkä normaalisti pilaisivat tai hajottaisivat tuotteen.


title: Kylmäkuivaus

text: Kylmäkuivaus aiheuttaa aineelle vähemmän vaurioita kuin muut korkeampia lämpötiloja käyttävät kuivausmenetelmät. Kylmäkuivauksessa tuotteiden saannot ovat yleensä hyviä, sillä aineet kuivataan keruuastiassaan. Kylmäkuivaus ei yleensä kutista tai koveta kuivattavaa materiaalia. Maut ja tuoksut pysyvät yleensä muuttumattomina, mikä tekee kylmäkuivauksesta suositun ruoan säilytyskeinon. Valitettavasti veden ohella muutkin haihtuvat aineet voivat sublimoitua, kuten etikkahappo ja alkoholit, mikä johtaa joskus ei-haluttuihin tuloksiin.


title: Kylmäkuivaus

text: Kylmäkuivatut tuotteet voidaan rekonstituoida (rehydratoida) eli saattaa valmiiksi vedellä tai muulla liuoksella nopeammin ja helpommin, koska kylmäkuivaus aiheuttaa tuotteeseen liukenemista edistäviä mikroskooppisia huokosia jääkiteiden sublimoituessa niiden kohdalta. Tästä on merkitystä erityisesti farmaseuttisissa sovelluksissa. Kylmäkuivauksella voidaan pidentää joidenkin farmaseuttisten aineiden säilyvyyttä monilla vuosilla.


title: Kylmäkuivaus

text: Farmaseuttinen teollisuus käyttää kylmäkuivausta esimerkiksi rokotteiden ja muiden injektoitavien lääkkeiden säilyvyysaikaa pidentämään. Kun materiaalissa ei ole vettä ja se on huolellisesti suljettu astiaansa, sitä on helppo varastoida, kuljettaa ja myöhemmin rekonstituoida alkuperäiseen muotoonsa injektioksi. Arviolta noin puolet rekombinantti-DNA-teknologialla valmistetuista proteiineista on markkinoilla kylmäkuivattuina jauheina.


title: Kylmäkuivaus

text: Kylmäkuivattu jäätelö on hyvin tunnettu esimerkki kylmäkuivatusta tuotteesta. Avaruuslentäjien ruoan tulee olla kevyessä ja helposti kuljetettavassa muodossa, joten kylmäkuivatut valmisteet sopivat heille hyvin. Myös retkeilijöiden on helpompi kuljettaa kylmäkuivattua juomajauhetta mukanaan, jonka he voivat sitten tarvittaessa tehdä juotavaksi saatavilla olevalla vedellä. Pikakahvia valmistetaan myös kylmäkuivauksella huolimatta kylmäkuivauksen korkeista kustannuksista. Kylmäkuivausprosessia käytetään nykyisin yleisemmin farmaseuttisessa teollisuudessa.


title: Kylmäkuivaus

text: Kemiallisessa synteesissä valmistuneet tuotteet usein kylmäkuivataan, jotta niistä tulisi pysyvämpiä tai helpompia liuottaa veteen jatkokäytössä. Kylmäkuivausta voidaan käyttää myös jälkipuhdistukseen, koska sillä voi tehokkaasti poistaa liuottimet. Lisäksi sillä voidaan väkevöittää alhaisen molekyylipainon omaavia aineita, jotka olisivat liian pieniä suodatukseen.


title: Kylmäkuivaus

text: Ruotsalainen biologi Susanne Wiigh-Mäsak kehitti vuonna 1999 tekniikan ruumiiden kylmäkuivaamiseksi ja pulveroimiseksi. Tekniikassa, jota kutsutaan promessoinniksi, ruumis jäädytetään nestetypellä, jolloin siitä poistuu kaikki kosteus. Kuivunut ruumis täristetään tomuksi, josta poistetaan ylimääräiset aineet, kuten metallit. Biohajoavassa arkussa haudattava tomu maatuu nopeasti alle vuodessa.


title: Kylmäkuivaus

text: Kylmäkuivaus on suhteellisen kallis prosessi. Laitteisto maksaa noin kolme kertaa enemmän kuin muut erotteluprosessilaitteistot ja lisäksi laitteiston toiminta kuluttaa paljon energiaa. Kylmäkuivaus vie myös aikaa. Näistä syistä kylmäkuivausta sovelletaan lähinnä lämpöherkille materiaaleille kuten proteiineille, entsyymeille, mikro-organismeille ja veriplasmalle. Alhaiset operointilämpötilat minimoivat em. herkkien materiaalien vauriot. Vaikka kylmäkuivaus onkin hellävarainen kuivausmenetelmä, jäädytys ja dehydraatio altistavat esimerkiksi proteiinit erilaisille rasituksille, jotka voivat heikentää niiden biologista aktiivisuutta. Käyttämällä kryo- ja lyoprotektantteja eli jäädytys- ja kuivausvaiheen suoja-aineita voidaan kylmäkuivauksen aiheuttamia rasituksia ja vaurioita vähentää vielä pienemmiksi.


title: Kylmäkuivaus

text: Kylmäkuivaajat voidaan jakaa kolmeen luokkaan: rotaatiohaihduttimiin eli rotavaporeihin, vakuumisarjakylmäkuivaajiin ja kaappimallisiin kylmäkuivaajiin.


title: Kylmäkuivaus

text: Rotavaporeita käytetään nestemäisten tuotteiden kuten farmaseuttisten liuosten ja kudosuutteiden kuivaamiseen. Vakuumisarjakylmäkuivaajia käytetään yleensä kuivattaessa lukuisia pieniä kuivattavan materiaalin eriä, jotka tulevat nopeasti jatkokäyttöön. Vakuumisarjakylmäkuivaajalla tuotteen kosteuspitoisuudeksi saadaan vain vähän alle 5 %, koska vain kuivauksen primaarivaihe saavutetaan. Kuivauksen sekundaarivaiheen saavuttaminen vaatii lämmittimen lisäämisen järjestelmään, jotta materiaaliin sitoutunut vesi saadaan poistetuksi ja kosteuspitoisuus alennetuksi.


title: Kylmäkuivaus

text: Kaappimalliset kylmäkuivaajat ovat monipuolisempia ja niitä voidaan käyttää erilaisten materiaalien kuivaamiseen. Kuivattava materiaali voidaan kuivata paikallaan omassa astiassaan. Koska kaappimallisella kylmäkuivaajalla saavutetaan myös kuivumisen sekundaarivaihe, lopputuotteesta saadaan kuivinta mahdollista, jolla voi olla pitkä säilyvyysaika. Astioissa (esimerkiksi injektiopulloissa) oleva kuivattu tuote voidaan sinetöidä kylmäkuivauksen päätteeksi ennen altistusta ilmalle, mikä takaa esimerkiksi rokotteille mahdollisimman pitkäaikaisen säilyvyyden.


title: Delmenhorst

text: Delmenhorst on kaupunki Ala-Saksin osavaltiossa, luoteisessa Saksassa. Se kuuluu Bremenin ja Oldenburgin metropolialueeseen. Vuoden 2011 väestönlaskennassa siellä oli 73 332 asukasta, ja pinta-alaltaan se on 62,36 neliökilometrin suuruinen. Asukastiheys kaupungissa on 1 252 as./km².


title: Delmenhorst

text: Delmenhorst mainittiin ensimmäisen kerran kirjallisessa tekstissä vuonna 1254. Itsenäiseksi kaupungiksi se julistettiin 15. heinäkuuta vuonna 1371.


title: Perhesopimus

text:
Perhesopimus (engl. family constitution, family creed, family charter tai family
agreement) on perheyhtiöissä vapaaehtoinen, kirjallinen sopimus, jossa yrittäjäperheen jäsenet määrittelevät perheen yhteisen vision ja periaatteet tai säännöt. Perhesopimus koskee yleensä sekä osakkaana olevia että niitä perheenjäseniä, jotka eivät ole osakkaana tai työsuhteessa yhtiössä. Perhesopimus toimii käytännöllisenä ohjeena ja konfliktienhallinnan työkaluna ehkäisemään ristiriitoja sekä perheenjäsenten välillä että liiketoiminnassa.


title: Gandhinagar

text: Gandhinagar (, ) on Gujaratin osavaltion pääkaupunki Intian länsiosassa. Vuoden 2011 väestönlaskennassa kaupungissa oli 206 167 asukasta.


title: Gandhinagar

text: Gandhinagar on yksi Intian kolmesta kaupungista, jotka on rakennettu suunnitelman mukaan. Kaupunkisuunnitelma on saanut vaikutteita Le Corbusierin suunnitelmasta Chandigarhin asemakaavaksi. Gandhinagar sijaitsee Sabarmati-joen rannalla. Osavaltion suurin kaupunki ja entinen pääkaupunki Ahmedabad on kolmenkymmenen kilometrin päässä. Osavaltion pääkaupungin asema siirtyi Gandhinagariin 1970.


title: Gandhinagar

text: Gandhinagarissa on kolme vuodenaikaa: kesä, monsuuni ja talvi. Monsuunin aikana kesäkuun puolivälistä syyskuun puoliväliin sää on kosteaa, muulloin on niin kuivaa että joki kuivuu pieneksi puroksi.


title: Petey Pablo

text: Moses Barrett III (s. 10. syyskuuta 1979 Greenville, Pohjois-Carolina), joka tunnetaan taiteilijanimeltään Petey Pablo, on yhdysvaltalainen rap-artisti.


title: Petey Pablo

text:
Pablo tunnetaan parhaiten hiteistään ”Raise Up” ja ”Freak-A-Leek”, jonka on tuottanut Lil Jon.
Pablo on tehnyt musiikkia muun muassa EA Gamesin videopeliin "", ja vuoden 2006 elokuvaan "Step Up" kappaleen ”Show Me the Money”. ”Vibrate”-kappale on tullut suosituksi hip hopia käsittelevän "The Source" aikakauslehden ansiosta, esiintyen sen vuotuisella hip hop- ja rap-kokoelmalevyllä.


title: Burial

text: Burial on norjalaisen Extol-yhtyeen ensimmäinen studioalbumi, joka julkaistiin 22. joulukuuta 1998. Allmusicin Mike DaRoncon mukaan albumi oli "tuulahdus raikasta ilmaa tyylilajissa, joka painopiste on saatanallisissa metkuissa." Vuonna 2010 HM-lehti sijoitti albumin 13. sijalle 100 kaikkien aikojen parasta kristillistä metallialbumia -listallaan.


title: Burial

text: Albumi äänitettiin "Børud Lydskredderissä", Norjassa ja masteroitiin "The Mastering Roomissa". "Burial" oli ruotsalaisen levy-yhtiön "Endtime Productionsin" ensimmäinen julkaisu. "Burialin" musiikkityyliä on luokiteltu joko death-black metaliksi tai yksinkertaisesti metalliksi, koska elementtejä on useasta metallimusiikin alalajista. "Burial" on pääasiassa sekoitus power metalia, vanhan liiton death metalia ja perinteistä heavy metalia, josta esimerkkinä toimii "Renhetens Elv" -kappaleen pääriffi. Lisäksi kappaleet sisältävät väliosia, jotka sekoittavat elementtejä muun muassa industrialista, kuten kappaleella "Justified" sekä jazzista ja sinfonisesta musiikista, kuten kappaleella "Tears of Bitterness". Vieraileva muusikko Maria Riddervold vastaa viulun soitosta kappaleilla "Embraced" ja "Tears of Bitterness". Kappale "Jesus Kom Til Jorden For Å Dø" on doom metal -sovitus samannimisestä virrestä.


title: Burial

text: Allmusicin mukaan musisointi "Burialilla" on virtuoosimaista, teknisesti poikkeuksellisen tarkasti soitettua sekä sisältää yllättäviä sovituksia ja kokeellisia kappalerakenteita. Korroosio.fi:n kriitikko Aki Nuopponen kuvaili "Burialin" sisältävän "paljon erilaisia tyylittelyjä, kuten lähes äärimmäisimpiä aggressiivisia tykityksiä ja kauniisiin mittoihin yltäviä kitaraharmonioita, pääpainon ollessa kuitenkin varsin kieroutuneissa riffittelyissä ja ärhäköissä suunnissa." "Burialia" on nimitetty "mestariteokseksi", ja albumin julkaisun aikaan norjalaislehti Scream nimitti Extolia "Norjan toiseksi parhaimmaksi metalliyhtyeeksi".


title: Poliittisen kentän pirstoutuminen

text: Poliittisen kentän pirstoutuminen tarkoittaa politiikassa kannatuksen ja vallan hajoamista useille ryhmille tai puolueille. Poliittisen kentän liiallinen pirstoutuminen tarkoittaa sitä, että parlamentissa tai muussa päätöksiä tekevässä elimessä on niin paljon pieniä ryhmäkuntia tai puolueita, että enemmistökoalitioiden kokoaminen käy vaikeaksi. Etenkin enemmistöparlamentarismiiin ja vahvoihin hallituksiin tukeutuvassa järjestelmässä tämä saattaa hankaloittaa päätöksentekoa. Sen vastakohta on poliittisen vallan keskittyminen.


title: Poliittisen kentän pirstoutuminen

text: Suomessa poliittisen kentän pirstoutumisesta puhutaan yleensä vaalijärjestelmän uudistamista suunniteltaessa, koska sillä pyritään oikeuttamaan äänikynnyksen säilyminen. Tällöin suhteellisen vaalitavan väitetään edistävän poliittisen kentän pirstoutumista.


title: Jade-buddhan temppeli

text: Jade-buddhan temppeli on Shanghaissa sijaitseva vuonna 1882 rakennettu temppeli. Sinne on sijoitettu kaksi buddhan jadeveistosta, jotka on tuotu Burmasta.


title: Jade-buddhan temppeli

text: Temppeli on ulkoisesti Song-dynastian (960-127) tyylin mukainen, ja sitä voi harhaanjohtavasti luulla todellista vanhemmaksi. Temppeli vahingoittui tulipalossa vuonna 1918, mutta se kunnostettiin entiselleen. Veistokset eivät vahingoittuneet.


title: Jade-buddhan temppeli

text: Kaksi jade-buddhan patsasta, joiden mukaan koko temppeli on nimetty, sijaitsevat Lepäävän buddhan hallissa. 96 cm korkea yhdestä jadekappalesta veistetty lepäävä buddha makaa mahonkialustalla. Se kuvaa nirvanaan vaipuvaa Sakyamuni-buddhaa.


title: Jade-buddhan temppeli

text: Temppelin varsinainen nähtävyys on temppelirakennuksen toisessa kerroksessa sijaitseva kaksimetrinen istuva buddha, joka on veistetty yhdestä valkoisesta jadelohkareesta ja painaa lähes 1000 kg.


title: Bernard d’Espagnat

text: Bernard d’Espagnat (1921 Fourmagnac, Lot – 1. elokuuta 2015 Pariisi) oli ranskalainen, todellisuuden luonnetta koskevista kysymyksenasetteluistaan tunnettu fyysikko.


title: Road Town

text: Road Town on Brittiläisten Neitsytsaarten pääkaupunki, joka sijaitsee alueen pääsaarella Tortolalla, sen keskiosissa olevan hevosenkengän muotoisen Road Harbourin sataman ympärillä. Kylän asukasluku oli 9 400 vuonna 2004.


title: Idriss Carlos Kameni

text: Idriss Carlos Kameni (s. 18. helmikuuta 1984 Douala, Kamerun) on kamerunilainen jalkapallomaalivahti. Hän edustaa Málagaa.


title: Idriss Carlos Kameni

text: Myös hänen veljensä Mathurin Kameni pelaa maalivahtina egyptiläisessä Haras El Hodood-seurassa.


title: Idriss Carlos Kameni

text: Loistavista reflekseistä ja rangaistuspotkutorjunnoista tunnettu Kameni aloitti uransa Le Havressa, josta hänet lainattiin muihin seuroihin hänen turhauduttuaan vähäiseen peliaikaan. Kameni lainattiin Saint-Etienneen kaudeksi 2003, mutta hän ei pelannut siellä yhtään ottelua. Kamenin oli tarkoitus siirtyä lainaan Wolverhamptoniin kaudeksi 2004, mutta siirto kariutui, koska Kameni ei saanut työlupaa. Espanyol kiinnitti huomionsa häneen, ja Kameni allekirjoitti sopimuksen seuran kanssa 28. elokuuta 2004. Siirtosumma oli $600 000.


title: Idriss Carlos Kameni

text: Toistaiseksi Kamenin suurin saavutus on se, että hän on maailman nuorin jalkapallon olympiakullan voittanut pelaaja. Olympiakullan hän voitti Sydneyn olympialaisissa 2000, kun hän oli vasta 16-vuotias. Kameni oli mukana MM-kisoissa Etelä-Koreassa/Japanissa 2002 ja Etelä-Afrikassa 2010, sekä Afrikan mestaruuskilpailussa vuosina 2002, 2004, 2006, 2008 ja 2010.


title: Maria Tschetschulin

text: Maria Tschetschulin (myös muodossa Marie; 31. heinäkuuta 1852 Helsinki – 19. syyskuuta 1917 Helsinki) oli Suomen ja Pohjoismaiden ensimmäinen ylioppilastutkinnon suorittanut nainen. Hän suoritti sen vuonna 1870.


title: Maria Tschetschulin

text: Maria Tschetschulin syntyi kesällä 1852 helsinkiläiseen kauppiasperheeseen. Hänen venäläissukuinen isänsä, kauppaneuvos Feodor Tschetschulin omisti höyrylaivoja ja menestyi kauppiaana kohtalaisesti. Maria Tschetschulinin äiti Hilda (o.s. Eckstein) oli ruotsalaista syntyperää, ja hänenkin suvussaan oli harrastettu kaupankäyntiä. Perheeseen kuului myös kolme nuorempaa sisarta: Mélanie, Agnes ja Eugénie.


title: Maria Tschetschulin

text: Maria Tschetschulin pääsi perheen varakkuuden vuoksi opiskelemaan ja haki Helsingin yliopiston kanslerilta sukupuolensa vuoksi erikoislupaa suorittaa ylioppilastutkinto. Hän sai luvan ja suoritti tutkinnon toukokuussa 1870, ensimmäisenä naisena Pohjoismaissa. Tosin samana vuonna Ruotsissa naiset saivat oikeuden suorittaa ylioppilastutkinnon, mutta ensimmäiset naisylioppilaat valmistuivat siellä vasta kaksi vuotta Tschetschulinin jälkeen.


title: Maria Tschetschulin

text: Tschetschulin ei jatkanut opintoja yliopistossa, sillä isän kuolema ja perheen vararikko pakottivat hänet ryhtymään palkkatyöhön koti- ja ulkomaankaupan alalle. Hänen elätettävinään olivat äiti, isoäiti ja nuoremmat sisarukset. Kolme vuotta myöhemmin Suomen toisena naisylioppilaana valmistuneen Emma Irene Åströmin mukaan Tschetschulin ei ollut edes halukas osallistumaan luennoille, joilla oli vain miespuolisia kuuntelijoita. Tschetschulin erosi muodollisesti yliopistosta 4. lokakuuta 1873.


title: Maria Tschetschulin

text: Vuonna 1889 Tschetschulin siirtyi Suomen Höyrylaiva Osakeyhtiön palvelukseen yrityksen laajentaessa toimintaansa uusille reiteille. Hän hoiti yrityksen Helsingin-konttorissa kirjanpitoa ja kirjeenvaihtoa, ja siinä hänen opinnoistaan ja kielitaidostaan oli epäilemättä hyötyä.


title: Maria Tschetschulin

text: Tschetschulin kuoli 65-vuotiaana Helsingissä syksyllä 1917. Vaikka Tschetschulin suoritti ylioppilastutkinnon Suomessa ensimmäisenä naisena, hän on jäänyt paljolti Emma Irene Åströmin varjoon, koska ei suorittanut maisterin tutkintoa vaan jäi pois julkisuudesta ylioppilastutkinnon suoritettuaan. Tschetschulin ei noussut enää vanhempanakaan parrasvaloihin, toisin kuin maisteriksi valmistunut, kunniatohtoriksi vihitty ja viimein riemumaisteriksi seppelöity Åström.


title: Jägermeister

text: Jägermeister on saksalaisen Mast-Jägermeister AG:n tuottama likööri, jonka alkoholipitoisuus on 35 %. Jägermeister valmistetaan 56 eri ainesosasta, joista yleisessä tiedossa on noin 25, muun muassa sitruunankuori, pomeranssi, tähtianis, inkivääri, kardemumma, lakritsi ja useat yrtit. Juomassa on 130 grammaa sokeria litraa kohden. Jägermeisterin etiketti kuvaa Hubertus-legendaa.


title: Jägermeister

text: Wilhelm Mast perusti Mast-Jägermeister SE:n vuonna 1878 Wolfenbüttelissä, Ala-Saksin osavaltiossa. Yrityksen pääkonttori on edelleen samassa kaupungissa. Jägermeister-yrttiliköörin keksi hänen poikansa Curt Mast vuonna 1934. Nykyään Jägermeisteria myydään yli 60 maassa. Yhtiö on edelleen perheomisteinen, eikä sillä ole muita kansainvälisiä tuotteita omistuksessaan.


title: Jägermeister

text: Jägermeisterin ainesosat uutetaan ja sitten kypsennetään tammitynnyreissä noin 12 kuukauden ajan. Tuotteen valmistuksessa käytettävät ainesosat ja mm. tynnyreiden tammi ovat tarkkaan määritelty, ja ne tulevat aina samalta alueelta ja samalta tuottajalta.


title: Jägermeister

text: Etiketissä oleva Pyhän Hubertuksen symboli kuvaa metsästäjien suojeluspyhimystä. Hubertus oli eurooppalainen ylimys, joka eräällä metsästysretkellään näki saksanhirven, jonka sarvien välissä hohti risti. Tästä seuranneiden tapahtumien jälkeen hän päätti kääntyä kristinuskoon ja alkoi varjella metsän eläimiä, jotta kannat säilyisivät myös tulevaisuuteen. Hänestä tuli myöhemmin piispa ja pyhimys. Curt Mast monien aikalaistensa tapaan harrasti metsästystä ja halusi kunnioittaa Pyhää Hubertusta laittamalla hänen symbolinsa tuotteen etikettiin. Etiketissä vihreässä kehyksessä kiertää myös tunnettu metsästäjien runo.


title: Jägermeister

text: Saksaksi:


title: Jägermeister

text: Suomeksi suora käännös on:


title: Jägermeister

text: Tuote on suosittu metsästäjien palkintojuoma, joka nautitaan jahdin päätteeksi. Tästä perinteestä on myös muodostunut yleinen tapa nauttia tuotetta ryhmässä ja juhlistaa sillä jotain onnistunutta suoritusta tai jälleennäkemistä.


title: Jägermeister

text: Jägermeisteria juodaan yleisimmin jääkylmänä shottina eli lyhyenä 4 cl:n paukkuna. Jägermeister sopii ainesosaksi myös moneen drinkkiin. Yleisimmin tunnettuja ovat energiajuomasekoitukset. Juoma, jossa Jägermeister-minipullo on upotettu Red Bull -lasiin on nimeltään Jägerbomb. Batteryä ja Jägermeisteria sekoittamalla saatua juomaa kutsutaan Jekkubatteryksi tai akkuhapoksi. Suosittu yhdistelmä on myös Jägermeister ja kola. Kaikkein suosituin yhdistelmä on Jäger-Combo, joka sisältää jääkylmän shotin ja kylmän oluen, omissa laseissaan. Makunsa puolesta Jägermeister sopii myös cocktaileihin, kuten Mojito (korvaa rommi Jägermeisterilla), mansikkamargaritaan (korvaa puolet tequilasta Jägermeisterilla) jne. Tuotetta käytetään usein myös ruoanlaitossa: se sopii marinadeihin, liekittämiseen ja kastikkeisiin.


title: Jägermeister

text: Vuosikymmenien saatossa Jägermeisteria on käytetty digestiiviksi ja jopa puudutusaineena sota-ajan kenttäsairaaloissa.


title: Jägermeister

text: Suurin osa Jägermeisterin kulutuksesta tapahtuu nykyään jääkylmänä shottina, ja sitä varten on tuotteelle kehitetty oma pakastinhanalaite. Se viilentää tuotteen jopa –20 °C:een. Hanoja on jo yli 400 suomalaisessa anniskeluravintolassa sekä noin 100 000 koko maailmassa.


title: Jägermeister

text: Suomessa Jägermeisteria myydään 0,04, 0,1, 0,2, 0,5, 0,7, 1,0 ja 1,75 litran vetoisissa vihreissä lasipulloissa.


title: Jägermeister

text: Jägermeister on maailman suosituin likööri. Vuonna 2010 se ohitti Bailey'sin myynnissä. Jägermeister on tunnettu koko maailmassa suosittuna musiikkitapahtumien tukijana, ja se on ollut yhteistyössä mm. Ozzfestin kanssa. Jägermeisterin omalla Music Tourilla on ollut esiintymässä Metallica. Myös Suomessa Jägermeister on useiden tapahtumien yhteistyökumppani, kuten Provinssirockin ja Sonispheren.


Yhdistyneiden kansakuntien talous- ja sosiaalineuvosto (engl. "Economic and Social Council", ECOSOC, ransk. "le Conseil économique et social des Nations unies", CÉSNU) ) on YK:n toimielin, joka tukee edistämällä kansainvälistä taloudellista ja sosiaalista yhteistyötä sekä kehitystä. Neuvostoon kuuluu 54 jäsentä, jotka valitaan yleiskokouksessa kolmivuotiskaudeksi. Kaikki jäsenmaat voivat asettua ehdolle, mutta käytännössä kehitysmaita ei yleensä ECOSOCiin valita. Puheenjohtajakausi kestää vuoden kerrallaan, ja tehtävään on ollut tapana valita joku pienistä tai keskikokoisista maista.
Joka maalla on yksi ääni, ja päätökset tehdään enemmistöpäätöksinä läsnäolijoiden kesken. Vuonna 2004 neuvoston puheenjohtajana toimi suomalainen suurlähettiläs Marjatta Rasi.


title: Yhdistyneiden kansakuntien talous- ja sosiaalineuvosto

text: ECOSOC perustettiin vuonna 1945, ja aluksi siihen kuului 18 maata. Vuodesta 1965 jäseniä on ollut 21 ja vuodesta 1971 alkaen 54. ECOSOC kokoontuu vuosittain heinäkuussa neljän viikon mittaiseen kokoukseen. Vuodesta 1998 alkaen on pidetty huhtikuussa lisäkokous, johon osallistuu myös Kansainvälisen valuuttarahaston (IMF) ja Maailmanpankin johtoa.


text: Esimerkkinä ECOSOCin päätöksestä on YK:n UNAIDS-ohjelman perustaminen. Ohjelmassa yhdistyvät useiden YK-järjestöjen resurssit WHO:sta ja UNICEFista Maailmanpankkiin ja kehitysapujärjestö UNDP:hen.


title: Écossaise

text: Écossaise ( ’skotlantilainen’) on keskieurooppalainen kansantanssi 1700-luvun lopulta. Tyypiltään se on ryhmässä tanssittava kontratanssi 2/4-tahtilajissa. Nimestään huolimatta sillä ei ole mitään yhteistä skotlantilaisen tanssimusiikin kanssa, vaan sen juuret liittyvät englantilaisiin tansseihin (country dance). Écossaise oli Keski-Euroopassa suosittu seuratanssi 1830-luvulle saakka. Se on vaikuttanut suomalaiseen sottiisiin ja jenkkaan.


title: Écossaise

text: Monet säveltäjät ovat käyttäneet écossaisen muotoa, muun muassa Franz Schubert (opus 18, 33 ja 67), Ludwig van Beethoven ja Frédéric Chopin (opus 72).


title: Lumikola

text: Lumikola on lumen siirtämiseen tarkoitettu työväline. Lumikola on matalareunainen yleisimmin 80 cm leveä ja runsaan puoli metriä syvä putkiaisalla työnneltävä siirtolava, joko pelti-, muovi- tai lujitemuovi-rakenteinen (lasikuitua). Osa lumikolista on HD-polyetyleenimuovia tai polypropeenia. Osassa lumikolia kestävyyttä on parannettu metallisella kärkivahvikkeella. Keskikokoinen lumikola vetää 40-60 litraa lunta. Yleisimmin lumikola on käytettynä pienehköillä omakotitalojen pihoilla. Sitä tarvitaan myös esimerkiksi kiekkopelipaikkojen puhdistamiseen ja lumen pudottamiseen katolta.


title: Lumikola

text: Lumikolaa työnnetään maassa eteenpäin. Lumi keräytyy kolan lavaan. Vastasatanut lumi on kevyttä kolattavaa, mutta tamppautunut tai märkä lumi vaatii voimia. Kolan käyttö käy raskaaksi myös silloin, kun satanut kerros on vahva ja kola täyttyy hetkessä.


title: Lumikola

text: Kolan tyhjennys tapahtuu kääntämällä kola pystyyn putkiaisaa nostamalla. Sen jälkeen polvella voi työntää kolaa eteenpäin samalla kun sitä nostaa maasta ylös. Näin kolassa ollut lumi muodostaa kasan.


title: Noljakan kirkko

text: Noljakan kirkko on Joensuun evankelisluterilaisen seurakunnan uusin kirkko, se valmistui Noljakanmäen rinteeseen 1997. Kirkon suunnittelivat Ari-Jukka ja Veijo Martikainen.


title: Noljakan kirkko

text: Istumapaikkoja Noljakan kirkossa on noin 190 hengelle. Kirkon muissa tiloissa on kahvio noin 50 hengelle, takkahuone 30 hengelle ja ryhmätyötiloja. Kirkkosalin urut ovat urkurakentamo Hans Heinrichin 16-äänikertaiset urut.


title: Noljakan kirkko

text: Noljakan kirkossa on messu sunnuntaisin kello 12. Kirkossa järjestetään myös kansainvälisiä englanninkielisiä messuja.


title: Noljakan kirkko

text: Kirkko kaavailtiin aluksi kasvavan Noljakan kaupunginosan seurakuntataloksi, mutta suunnittelu- ja rakennusaikana se laajeni oikeaksi kirkoksi. Vaalea kirkko on keskeisellä paikalla pääväylän eli Noljakantien varressa ostoskeskuksen ja koulun vieressä.


title: Noljakan kirkko

text:
Noljakanmäen rinteessä seisova, valoisa ja avara valkoinen kirkko tuo kauniisti esille taideteoksiaan.
Kirkon taideteoksista erottuvin on Hannu Konolan lasimaalaus "Tie, totuus ja elämä", joka kuvaa ihmisen pelastumisen tietä. Muita näkyviä teoksia ovat kirkon pääoven yläpuolelle sijoitettu Jyrki Puhakan puureliefi "Elämän ja uskon portaat" ja Outi Särkikosken teos "Vesi – elämän lähde". Noljakan pellavaiset kirkkotekstiilit on toteuttanut Aino Lampio.


title: Tunturi DX

text:
Tunturi DX -mopo oli Super Sportin katuversio. Tunturi DX erosi Super Sportista muovisten katteiden ja neliönmuotoisen lampun takia.
Moottori on sama kuin Super Sportissa, ajoviimajäähdytteinen ja 4-vaihteinen Puch VZ50 N4, joka 1,5 hevosvoimallaan ja reippaalla alakierrosväännöllään keräsi paljon kehuja.


title: Augustus Pugin

text: Augustus Welby Northmore Pugin (1. maaliskuuta 1812 Lontoo – 14. syyskuuta 1852 Lontoo) oli brittiläinen arkkitehti ja kirjailija, joka oli yksi uusgoottilaisen tyylin kehittäjistä ja sen johtavista teoreetikoista. Hän oli toinen Britannian parlamenttitalon eli Westminsterin palatsin suunnittelijoista, ja vastasi rakennuksen sisustuksesta sekä julkisivun koristeista.


title: Augustus Pugin

text: Puginin isä oli arkkitehti Augustus Charles Pugin, joka koulutti hänet henkilökohtaisesti ammattiinsa.


title: Augustus Pugin

text: Pugin käynnisti uransa julkaisemalla vuonna 1836 arkkitehtuurin teoriaa käsitelleen kiistanalaisen teoksen "Contrasts". Pugin esitti kirjassaan väitteen, jonka mukaan kunkin yhteiskunnan tuottaman arkkitehtuurin laatu kertoi myös jotain itse yhteiskunnan tasosta. Hän oli vuotta aiemmin kääntynyt katolilaisuuteen, ja tullut siihen tulokseen, että keskiajan yhteisöllisyyden jälkeen uskonpuhdistus oli aiheuttanut henkisen taantumisen, joka huipentui 1800-luvun rappeutuneessa aatemaailmassa. Vaikka tämä näkemys oli yleinen tuohon aikaan, Pugin jatkoi ajatusta esittämällä myös taiteiden ja arkkitehtuurin tason heikenneen vastaavasti. "Contrastissa" oli asetettu rinnakkain kuvia keskiaikaisista ja moderneista rakennuksista, joista jälkimmäiset osoitettiin aina huonommiksi. Kristillisyyteen (erityisesti katolisuuteen) sidottujen eettisten ja henkisten normien asettaminen arkkitehtuurille merkitsi Puginille paluuta takaisin keskiajan goottilaiseen tyyliin.


title: Augustus Pugin

text: Vuonna 1841 Pugin julkaisi teoksen "True Principles of Pointed or Christian Architecture", jossa hän listasi goottilaisen arkkitehtuurin periaatteet. Puginin esittämät periaatteet toimivat esikuvana taidekriitikko John Ruskinille, erityisesti hänen teoksessaan "Seven Lamps of Architecture" (1849). Vuonna 1843 ilmestyneessä teoksessa "Apology for the Revival of Christian Architecture in England" Pugin perusteli goottilaisen tyylin välttämättömyyttä uskonnon lisäksi myös kansallisuusaatteella, sillä se oli hänestä ainoa todella englantilainen arkkitehtuurityyli.


title: Augustus Pugin

text: Julkaisujensa myötä Pugin alkoi saada vuodesta 1837 alkaen tilaustöitä tunnetuilta englantilaisilta katolisilta, kuten Shrewsburyn jaarli John Talbotilta, minkä seurauksena hänet yhdistettiin katolisuuden uuteen tulemiseen. Hän oli mukana myös niin sanotussa Oxfordin liikkeessä. Puginin varhaisista suunnittelutöistä merkittäviä olivat muun muassa Birminghamin St Chad’s Cathedral (1839–1841) ja Lontoon Southwarkin St. George’s Cathedral, jotka olivat molemmat katolisen kirkon katedraaleja. Liverpoolin Old Swaniin rakennettu St Oswald’s Church (1839) toimi sittemmin esikuvana monille uusgoottilaisille seurakuntakirkoille Englannissa ja muualla Euroopassa. Vuonna 1843 Pugin laati suunnitelman Balliol Collegen uudesta rakennuksesta, mutta se ei toteutunut. Puginin viimeisiksi jääneet merkittävät työt olivat hänen kotitalonsa ”The Grange” ja St. Augustine’s Church (1846–1851), molemmat Ramsgatessa. Kaikkiaan hän suunnitteli noin 70 toteutunutta rakennusta.


title: Augustus Pugin

text: Vaimonsa kuoltua vuonna 1844 ja oman terveytensä heikennyttyä Pugin ei viimeisinä vuosinaan enää kyennyt tekemään suunnittelutöitä entiseen tahtiin. Hän omistautui Westminsterin palatsin suunnittelulle yhdessä Charles Barryn kanssa. Tässä rakennuksessa Puginin hienoimpana saavutuksena pidetään ylähuoneen tilojen suunnittelua. Kuoltuaan Pugin haudattiin suunnittelemaansa ja itse rakennuttamaansa St. Augustine’s -kirkkoon.


title: Puhalluslamppu

text: Puhalluslamppu on polttoainekäyttöinen kädessä pidettävä kuumennuslaite. Juottaminen ja esimerkiksi jäätyneiden putkien sulattaminen ovat eräitä puhalluslampun käyttötapoja. Pienikokoisia puhalluslamppuja käytetään myös ruoan liekittämiseen.


title: Puhalluslamppu

text: Polttoaineena käytettiin aiemmin bensiiniä tai petrolia, nykyään käytetään yleisesti nestekaasua. Nestekaasukäyttöisen puhalluslampun kansanomainen nimi on toho, mikä tulee liekin kohisevasta äänestä.


title: Juan Gris

text: José Victoriano González-Pérez (23. maaliskuuta 1887 – 11. toukokuuta 1927), paremmin tunnettu taiteilijanimellään Juan Gris, oli espanjalainen taidemaalari ja kuvanveistäjä, joka vietti ison osan elämästään Ranskassa. Hänen työnsä liittyvät kiinteästi kubismin kehittymiseen. Grisin muotokuva ystävästään ja maanmiehestään Pablo Picassosta on merkittävä varhaiskubismin teos.


title: Juan Gris

text: Gris syntyi Madridissa ja opiskeli siellä teknistä piirtämistaä ja kuvataiteita. Hän muutti Pariisiin 1906 ja ystävystyi sen ajan intellektuellien Henri Matissen, Georges Braquen, Fernand Légerin ja Amedeo Modiglianin kanssa. Hän piirsi kuvituksia ja pilapiirroksia lehtiin, ja vasta vuonna 1910 hän alkoi tosissaan maalata. Vuoteen 1912 mennessä hän oli jo kehittänyt omintakeisen kubistisen tyylin. Hän teki paljon kollaaseja, ja toisin kuin Picasso ja Braque, jotka pysyttelivät melko yksivärisissä töissä, Gris käytti värejä monipuolisesti ja keksi uusia yhdistelmiä Matissen tapaan.


title: Juan Gris

text: Vuonna 1924 hän suunnitteli asuja ja lavasteita Ballets russesille.


title: Juan Gris

text: Gris kuoli vuonna 1927 vain neljäkymmentävuotiaana, ja häneltä jäi leski ja poika.


title: McLaren MP4-22

text: McLaren MP4-22 on Pat Fryn suunnittelema auto, jolla Formula 1 -talli McLaren kilpaili kaudella 2007. Autoa ajoivat espanjalainen Fernando Alonso ja brittiläinen Lewis Hamilton. Testikuljettajina toimivat brittiläinen Gary Paffett ja espanjalainen Pedro de la Rosa. Auto esiteltiin 15. tammikuuta Valencia Circuitilla Espanjassa. MP4-22 on ensimmäinen McLarenin auto, joka ei kerännyt valmistajien MM-sarjassa yhtään pistettä, koska kaikki sen pisteet hylättiin vakoiluskandaalin vuoksi.


title: McLaren MP4-22

text: McLaren ei saanut valmistajien pisteitä Unkarin GP:sta.


title: Puhallustauti

text: Puhallustauti ("tympania") on märehtijöiden sairaus, joka johtuu kaasujen kertymisestä pötsiin ja verkkomahaan. Tila johtuu liiallisesta nuoren proteiinipitoisen rehun saannista, tyypillisesti esimerkiksi laitumelle laskettaessa. Seurauksena voi olla kuolema, ellei hoitoa saada nopeasti.


title: Panssarilevät

text: Panssarilevät eli dinoflagellaatit ("Dinophyta", "Dinoflagellata" myös "Pyrrophycophyta", syn. "Pyrrophyta") ovat eliöryhmä, jonka noin 2 000 yksisoluisesta lajista useat ovat yhteyttäviä ja loput toisenvaraisia, kuten loisia. Lajit jakautuvat noin 130 sukuun 12 lahkossa. Niitä elää pääasiassa merivedessä, jossa niitä esiintyy runsaasti. Nimitys viittaa niiden solujen pintaa verhoaviin panssarimaisiin selluloosalevyihin. Suurin osa panssarilevälajeista elää merivedessä planktisina, mutta jotkut elävät symbioosissa tai endosymbioosissa merieläinten kanssa.


title: Panssarilevät

text:
Panssarilevät ovat ulkoisten ominaisuuksiensa kannalta kasvien ja eläinten välimuotoja. Noin puolella tunnetuista lajeista on yhteyttämiseen tarvittavat viherhiukkaset, mutta toisaalta nekin usein kykenevät syömään esimerkiksi bakteereja. Tämän takia ennen molekyylisystemaattisten menetelmien kehittymistä niiden taksonominen asema oli epäselvä, ja kasvitieteilijät luokittelivat ne leviksi ja eläintieteilijät alkueläimiksi. Sittemmin on selvinnyt, että ne eivät kuulu sen enempää kasvi- kuin eläinkuntaankaan. Nykyään tiedetään, että esimerkiksi malariaa aiheuttavat "Plasmodium"-itiöeläimet kuuluvat samaan kuntaan ja pääjaksoon panssarilevien kanssa.
Valtaosalla panssarilevistä on kaksi eripituista uintisiimaa (flagellaa), ja niiden soluseinä koostuu selluloosalevyistä ("Theca"). Toinen uintisiima sijaitsee solua kiertävässä uurteessa ("Cingulum"), toinen puolestaan osoittaa solusta poispäin. Leväsolujen koko vaihtelee 5 mikrometristä 2 millimetriin. Tuma ("dinocaryon") on rakenteeltaan erikoinen. Se on kooltaan suuri, ja tumakalvoon kiinnittyneet kromosomit ovat jatkuvasti kokoonkiertyneinä. Yhteyttävillä panssarilevillä on kolmikalvoiset viherhiukkaset, jotka sisältävät c-klorofylliä sekä peridiniiniä. Viherhiukkaset ovat todennäköisesti peräisin joltakin ruskeiden levien kehityslinjaan kuuluneelta Chromalveolata-kunnan eliöltä. On myös panssarileviä, jotka ovat evoluution kuluessa menettäneet nämä viherhiukkaset, mutta jotka ovat hankkineet uudelleen kyvyn yhteyttää ottamalla soluihinsa endosymbionttisia viherleviä.
Panssarilevien lisääntyminen tapahtuu suvullisesti ja niillä on haplontti elinkierto. Elinkierto voi olla monimutkainen erilaisine lepoitiövaiheineen. Kaksi haploidista leväsolua voivat yhtyä tsygootiksi, josta puolestaan muodostuu meioosin kautta uusia haploideja leväsoluja. Monet lajit voivat tuottaa myös suvuttomia itiöitä. Panssarilevät saattavat suotuisissa olosuhteissa lisääntyä räjähdysmäisesti, jolloin yhdessä litrassa vettä voi olla jopa 60 miljoonaa yksilöä. Tällöin ne aiheuttavat leväkukintoja, jotka värjäävät veden kellertäväksi tai rusehtavanpunaiseksi. Itämeressä tällaisia panssarileväkukintoja esiintyy erityisesti keväällä jäiden lähdettyä, kesän leväkukinnot ovat puolestaan sinilevien aiheuttamia. Osa panssarilevälajeista tuottaa hermomyrkkyjä, jotka ovat haitallisia kaloille ja muille meren eläimille. "Noctiluciphyceae"-luokan lajit puolestaan voivat bioluminesenssin avulla aiheuttaa sinertäviä välähdyksiä öisen meren pinnalla.


title: NorthSide

text: NorthSide on yhdysvaltalainen levy-yhtiö, jonka päämaja on Minneapolisissa Minnesotassa. Yhtiö on erikoistunut uuteen pohjoismaiseen kansanmusiikkiin.


title: NorthSide

text: Yhtiön artisteihin kuuluvat Mari Boine, Garmarna, Gjallarhorn, JPP, Värttinä, Väsen, Loituma ja Wimme Saari.


title: The Steeples

text: The Steeples oli jyväskyläläisten koulupoikien perustama pop- ja rockorkesteri, joka aktiiviaikanaan vuosina 1964–1966 toimi kolmessa peruskokoonpanossa. Perustettaessa yhtye oli tyypillinen "kitarabändi", jossa instrumentteina olivat soolo-, komppi- ja bassokitara sekä rummut. Melko pian mukaan tuli viidenneksi instrumentiksi saksofoni, joka antoi yhtyeelle oman muista kitarabändeitä poikkeavan soudin. Myöhemmin mukaan tuli myös koskettimet. Yhtyeessä oli myös useita laulusolisteja kokoonpanojen vaihtuessa.


title: The Steeples

text: Ensimmäisessä peruskokoonpanossa soittivat:


title: The Steeples

text: Helkovaaran "Upia" lukuun ottamatta muut perustajajäsenet olivat Jyväskylän Lyseon lukion oppilaita. Yhtyeen kokoonpanoa täydensi pian perustamisen jälkeen Kari Ylönen (Ylermi) - saksofoni ja huilu. Samoihin aikoihin laulusolistiksi tuli Reino Rajahonka (René). Yhtye esiintyikin alussa nimellä René and The Steeples. Yhtyeen managerina toimi Hannu Tyynelä, joka oli Jyväskylän ensimmäisen tavaratalon - Tavaratalo Tyynelän - omistajaperheen poika.


title: The Steeples

text: Keväällä 1964 The Steeples voitti kitaraorkestereiden suomenmestaruuden Helsingissä Linnanmäellä. Voittokappale oli Kari Ylösen sävellys "Just Married". Erikoisuutena esityksessä oli Ylösen soittama huilusoolo.


title: The Steeples

text:
Vuoden 1964 loppupuolella yhtyeen kokoonpanossa tapahtui suurehko muutos, kun Alanko, Lennes ja Nyrönen lopettivat keskittyäkseen kevään ylioppilaskirjoituksiin. Heidän tilalle tulivat Aarne Vesterinen (rummut), Ari Oinonen (koskettimet) ja Juhani Kauppinen (basso). Pojat olivat soitelleet yhdessä syksyllä perustamassaan uudessa yhtyeessä, joka sitten lopetettiin, kun he siirtyivät Steeplesiin.
Vuonna 1965 The Steeples uusi pop-yhtyeiden suomenmestaruuden kappaleella "Tennessee Waltz". Kilpailu televisioitiin studiossa ja taltiointi esitettiin TV:ssä Vappuna 1965. Ensimmäisen levynsä yhtye teki kesällä 1965 nimellä B.J.Benny & the Steeples: Hound Dog/Corrina Corrine (Fontana 269750TF -65). Singlen A-puoli on julkaistu myös kokoelma-LP:llä Elvis Suomessa. Laulusolistiksi Reino Rajahongan tilalle tuli Helsingistä Benny Hermansson alias B.J.Benny.


title: The Steeples

text:
Yhtyeen kokoonpano uusiutui kesällä 1965, kun Helkovaara siirtyi kitaristiksi Mirages-yhtyeeseen (The Mirages Five) ja Lennes palasi takaisin Steeplesiin. Jo elokuussa Lennes kuitenkin lopetti ja Hermanssonin tilalle tuli laulusolistiksi Reijo Oksanen, joka oli syksyllä 1964 soitellut ja laulanut Kauppisen, Oinosen ja Vesterisen kanssa. Uudessa kokoonpanossa soittivat:
Tämäkin kokoonpano, Arska Vesteristä lukuun ottamatta, muodostui legendaarisen Jyväskylän Lyseon kasvateista. Tämä "maailman vanhin suomenkielinen oppikoulu" vietti 150-vuotisjuhlia vuonna 2008.


title: The Steeples

text: Steeplesin kokoonpano muuttui jälleen vuoden 1966 alkupuolella, kun "Renko" Oksanen jäi pois opiskelujen vuoksi. "Ylermi" Ylönen jatkoi vielä jonkin aikaa Steeplesin nimissä uusitussa kokoonpanossa. "Vanha Steeples" uusiutui ja otti nimekseen New Steeples. Tähän kokoonpanoon tulivat The Mirages -yhtyeestä Pekka "Vando" Suvanto ja Veikko "Veksa" Nyberg. Ryhmä soitteli puolisen vuotta ja sen jälkeen Suvanto ja Nyberg jatkoivat perustetussa Silvery-yhtyeessä, johon myöhemmin tuli mukaan myös Jussi Kauppinen.


title: The Steeples

text: The Steeples "heräsi henkiin" 30 vuoden hiljaiselon jälkeen vuonna 1996 jälleen hieman uusitussa kokoonpanossa. Vanhuuden päivillään yhtye esiintyi muutaman kerran vuodessa nimellä Laulu- ja soitinyhtye Steeples.


title: The Steeples

text: Yhtyeessä soittavat:


title: The Steeples

text: "Pepe" Hämäläinen oli ollut v. 1966-1968 laulusolistina tikkakoskelaisessa Traces-yhtyessä. Laulu ja soitinyhtye Steeples julkaisi vuosina 1997 ja 2002 albumit, jotka sisälsivät pääasiassa nostalgisia käännöshittejä (The Steeples: Axr axrcd 1130, 1997 ja Vol. II Ja taas soi..., MEDIACD 178).


title: The Steeples

text: Syksyllä 2006 tuli kuluneeksi 10 vuotta yhtyeen "uudelleen syntymisestä". Sen kunniaksi The Steeples kokoontui studioon viikonvaihteeksi ja nauhalle tarttuikin seitsemän ”uutta” äänitystä. Yhtyeen kaksi aiempaa levyä olivatkin jo muuttuneet keräilyharvinaisuuksiksi, joten Steeples päätti julkaista Best of -kokoelman.


title: The Steeples

text: Uusin 2 cd-levy Best of Steeples (Mediamusiikki Media CD 239) julkaistiin tammikuussa 2007. Steeplesin äänitteitä on myös Veikko Nybergin tuottamalla kokoomalevyllä Nights of The Sixties (Nos records noscd 001 ( cd )).


title: The Steeples

text: Steeples-muusikoiden eläkkeelle siirtyminen päätoimisista ammateistaan aktivoi yhtyeen jälleen 2010-luvulla. Steeples keikkailee edelleen tanssisaleilla ja festivaaleilla eri puolilla Suomea. Jyväskylän A-salilla 13.7.2012 järjestetyssä POP'N' ROLL-tapahtumassa esiintyivät Steeplesin lisäksi mm. The Mirages yhtye alkuperäisessä kokoonpanossaan. Steeples 50 vuotta juhlakonsertissa, joka järjestettiin Jyväskylän Kesä-tapahtumana yliopiston teltassa 12.7.2014, esiintyivät mm. Steeplesin 60-luvulla laulusolistina ollut Reijo "Renko" Oksanen sekä vierailijoina Muska ja Seppo Tammilehto. Teltta oli täynnä juhlaväkeä nauttien 1960-luvun nostalgisisesta popmusiikista. Konsertti kesti lähes 3 tuntia. Steeples jatkaa nykykokoonpanolla keikkailua ja konserttiesiintymisiä aktiivisen innostuneena.


title: The Steeples

text: Mitä Steeplesin jäsenet ovat tehneet ammatikseen vuoden 1966 jälkeen runsaan 50 vuoden aikana? Perustajajäsenet opiskelivat kuka mitäkin. Hannu Alanko opiskeli silmätautien erikoislääkäriksi. Urpo Helkovaara valmistui merkonomiksi ja tuli myöhemmin tunnetuksi "jääkiekkopomona", jääkiekon SM-liigan pitkäaikaisena toimitusjohtajana. Kari Lennes valmistui yhteiskuntatieteiden maisteriksi ja työskenteli muun muassa verotarkastajana. Timo Nyrönen opiskeli Jyväskylän yliopistossa kemiaa pääaineenaan ja väitteli filosofian tohtoriksi. Hän on teki pitkän ja menestyksekkään työuran Vapo Oy:n tutkimusjohtajana. "Olen tonkinut turvetta 25 vuotta, enkä vieläkään ole kyllästynyt", sanoi Nyrönen (haastattelu 10.10.2002/Tuija Käyhkö: "Rock, turve, tutkimus!"). Nyrönen soitti opiskeluvuosina myös banjoa Kolme Poikaa -nimisessä folk-triossa. Kari Ylönen valmistui yo-merkonomiksi, toimi aluksi muutamia vuosia tanssimuusikkona eri orkestereissa muun muassa Kai Hyttisen orkesterissa sekä luottamushenkilönä Suomen Muusikkojen liiton hallituksessa. Ylönen teki pitkän työuran Musiikki Fazerin (F-Musiikki Oy) osastopäällikkönä.


title: The Steeples

text: Toisesta kokoonpanosta Jussi Kauppinen soitti bassoa Steeplesien jälkeen Silvery-yhtyeessä ja useita vuosia ravintolamuusikkona sekä toimi myöhemmin liikkeenharjoittajana. Ari Oinonen teki menestyksekkään uran muusikkona, kapellimestarina ja sovittajana. Hän toimi 1960-luvun lopusta alkaen tuottajana ja studiokapellimestrina mm. PSO:lle (Pohjoismaiden Sähkö Oy) ja EMI:lle (Oy EMI Finland Ab). Vuosina 1978-1999 Oinonen toimi Mainos TV:n/MTV 3:n musiikkipäällikkönä. Hän oli Seinäjoen Tangomarkkinoiden tuomaristossa 1985-2005 ja vastasi tuolloin myös laulukilpailun musiikillisesta suunnittelusta. Kun MTV:n musiikkituotantoa jatkamaan perustettiin syksyllä 1999 Suomen Mediamusiikki Oy, tuli Oinosesta ensin sen osakas ja toimitusjohtaja ja myöhemmin pääomistaja. Hän on edelleenkin myös mukana musiikin kustannustoiminnassa. Mediamusiikin artisteja ovat olleet mm. Jari Sillanpää, Arja Koriseva ja Lauri Tähkä & Elonkerjuu.


title: The Steeples

text: Laulusolisteista Benny Hermansson jatkoi uraansa rockin monitoimimiehenä muun muassa managerina ja promoottorina. Reijo Oksanen opiskeli kuljetusinsinööriksi ja jatkoi myöhemmin logistiikan opintojaan valmistuen tuotantotalouden diplomi-insinööriksi ja tekniikan lisensiaatiksi. Oksanen teki pitkän työuran tunnettuna logistiikan asiantuntijana, konsulttina (MH-Konsultit Oy/ELC-Finland Oy) ja Kymenlaakson ammattikorkeakoulun logistiikan yliopettajana. Oksanen on mm. kirjoittanut useita kuljetustalouteen ja logistiikkaan liittyviä oppikirjoja.


title: The Steeples

text: Aarne Vesterinen menestyi hyvin rumpalina muun muassa Kai Hyttisen orkesterissa ja Kosmoksessa. Hän soitti rumpuja freelancerina eri kokoonpanoissa ja perusti Aarne Vesterinen Team -trion. Arska jatkaa edelleen arvokasta työtä muun muassa muusikkojen työolojen parantamiseksi. Vuodesta 2002 lähtien hän on toiminut SAK-laisen, Suomen Muusikkojen Liittoon kuuluvan Ravintolamuusikot ry:n valtakunnallisena pääluottamusmiehenä.


title: The Steeples

text: Hyvin menestyneitä muusikoita ovat edelleenkin Pekka Suvanto (Vando Suvanto - Sue Van Doe) ja Veikko Nyberg. Nybegillä on 25 vuoden ura kalustamisen ja sisustamisen parissa. Hän on monitoimimies musiikin alalla sekä soittajana, tuottajana että musiikin teema-iltojen toteuttajana. Suomen Muusikkojen liitto ry antoi joulukuussa 2005 tunnustuspalkinnon tuottaja Veikko Nybergille Keski-Suomen rytmimusiikin tallentamisprojekteista 1998-2005.


title: Lumikki

text: Lumikki ("Schneewittchen") on laajalle levinnyt satu, joka tunnetaan erityisesti Grimmin veljesten muunnelmana ja Disneyn piirroselokuvana. Monissa kielissä Lumikin nimi viittaa sananmukaisesti lumenvalkeaan.


title: Lumikki

text: Grimmin veljesten versiossa lapseton kuningatar istuu talvipäivänä ompelemassa linnan eebenpuulla kehystetyn ikkunan ääressä. Hän pistää itseään sormeen, ja nähdessään punaiset veripisarat ikkunalaudan lunta vasten hän toivoo itselleen tytärtä, jonka iho olisi valkea kuin lumi, huulet punaiset kuin veri ja hiukset mustat kuin eebenpuu. Hän saakin tyttären, jolla on nämä ominaisuudet, ja nimeää lapsen Lumikiksi.


title: Lumikki

text: Jonkin ajan kuluttua kuningatar kuolee ja Lumikki saa turhamaisen äitipuolen. Uudella kuningattarella on taikapeili, jolta hänellä on tapana kysyä: ”Kerro, kerro kuvastin, ken on maassa kaunehin”, mihin peili vastaa kuningattaren olevan maan kaunein. Eräänä päivänä peili kuitenkin ilmoittaa Lumikin olevan kaunein, jolloin kateellinen äitipuoli haluaa tappaa tytön.


title: Lumikki

text: Lumikki viedään metsään, jossa hänen saattajansa on määrä tappaa hänet. Metsämies kuitenkin heltyy ja päästää tytön pakenemaan. Lumikki osuu metsässä seitsemän kääpiön luokse ja jää hoitamaan heidän talouttaan. Kuningatar saa kuitenkin selville, että Lumikki on vielä hengissä ja päättää tappaa Lumikin itse. Hän myrkyttää Lumikin omenan avulla. Kääpiöt eivät henno haudata kaunista Lumikkia maahan, vaan laskevat tämän lasiseen arkkuun keskelle metsää.


title: Lumikki

text: Riistaa ajava prinssi sattuu näkemään lasiarkussa makaavan Lumikin ja rakastuu häneen. Prinssi määrää arkun kannettavaksi linnaansa, ja arkkua nostettaessa Lumikki herää henkiin kun hänen kurkkuunsa juuttunut omenanpala irtoaa.


title: Lumikki

text: Äitipuoli saa rangaistuksekseen Lumikin ja prinssin häissä hehkuvan kuumat rautakengät, joissa hänen on tanssittava itsensä kuoliaaksi.


title: Lumikki

text: Walt Disney teki satuun pohjautuvan animaation "Lumikki ja seitsemän kääpiötä". Elokuva oli Disneyn ensimmäinen pitkä värillinen piirroselokuva, ja se keräsi heti suuren suosion elokuvateattereissa. Tarina poikkeaa alkuperäisestä esimerkiksi niin, että Lumikin maatessa lasikuvussa prinssi suutelee häntä herättäen tytön henkiin. Disney-elokuva ei myöskään sisällä kuningattaren rangaistusta, vaan kuningatar putoaa jyrkänteeltä alas. Elokuvaa pidettiin alkuaikoina hyvin pelottavana, vaikka siitä olikin karsittu paljon Grimmin veljesten version väkivaltaisuutta. Disneyn elokuvassa kääpiöiden nimet ovat Viisas, Jörö, Unelias, Lystikäs, Nuhanenä, Ujo ja Vilkas.


title: Lumikki

text: Neil Gaiman on kirjoittanut aiheesta novellin ”Lumesta, lasista, omenoista” ().


title: Lumikki

text: Sadun Lumikin esikuvaksi on arveltu ainakin kahta todellista henkilöä. Saksalainen famaseutti Karlheinz Bartels esitti vuonna 1986 teorian, jonka mukaan sadun aiheena olisi ollut Lohr am Mainissa 19. kesäkuuta 1729 syntynyt "Maria Sophia Margaretha Catherina von Erthal". Hänen isänsä oli Mainzin vaaliruhtinaskunnan diplomaattinen edustaja Philipp Christian von Erthal, joka oli siinä määrin läheisessä yhteydessä aikansa hallitsijoiden kanssa, että seudun asiakkaat saattoivat pitää häntäkin kuninkaallisena, etenkin kun hän asui palatsimaisessa Lohrin linnassa. Vuonna 1743 hän leskimieheksi jäätyään solmi uuden avioliiton Claudia Elisabeth Maria von Venningenin kanssa, joka otti perheessä ohjat käsiinsä, etenkin kun aviomies diplomaattisten tehtäviensä vuoksi saattoi vain harvoin olla kotona.


title: Lumikki

text:
Aiheena sadussa esiintyvään puhuvaan "taikapeiliin" on mahdollisesti ollut mainzilaisen peilitehtaan,
"Kurmainzische Spiegelmanufaktur"in valmistama koristeltu peili, jonka kehyksiin on kaiverrettu monenlaisia
aforismeja. Tällainen 1700-luvulla valmistettu, "aina toden kertova", 160 cm:n korkuinen peili on Lohrin linnassa edelleenkin, ja yksi siihen kaiverretuista ranskankielisistä lauseista kuuluu: "Elle brille à la lumière" ("Hän loistaa valossa").


title: Lumikki

text:
Kaivoksissa työskentelevät kääpiöt esiintyvät useissa muissakin kansansaduissa. Aiheena on epäilemättä ollut se, että entisaikaan kaivoksissa usein käytettiin lapsityövoimaa, koska lapset mahtuivat aikuisia helpommin ryömimään ahtaissa kaivoskäytävissä. Lisäksi kaivostyö ja huono ruokavalio usein johtivat siihen, että lapsuudesta saakka kaivoksissa työskennelleet jäivätkin pienikasvuisiksi.
Bartelsin teorian mukaan Lumikki-sadun kääpiöt työskentelivät Bieberin kaivoksissa noin 35 kilometrin päässä Lohrista. Nykyisin Lumikin oletettu, Lohrista Bieberiin johtanut pakotie on erityisesti viitoitettu.


title: Lumikki

text: Bartelsin mukaan Lumikille tarjottu omena oli myrkytetty myrkkykoison ("Atropa belladonna") mehulla. Myrkkykoisoa todella kasvaa runsaasti Lohr am Mainin ja Spessartin seudulla, ja jos sitä tulee niellyksi hieman tappavaa annosta pienempi määrä, se saattaa todella aiheuttaa sadussa kuvatun kaltaisen valekuoleman, jolloin myrkytyksen uhria helposti voidaan luulla kuolleeksi, mutta myöhemmin hän vielä virkoaa henkiin.


title: Lumikki

text: Erthalin sukuhistorian laati myöhemmin M. B. Kittel. Hänen mukaansa Maria Sophia oli luonteeltaan eräänlainen "laupeuden ja hyvyyden enkeli", joka monin tavoin auttoi köyhiä ja kärsiviä. Tämän vuoksi seudun väestö alkoi pitää häntä jonkinlaisena prinsessan ihannekuvana, joka kansantarinoissa varsin pian kehittyi suorastaan satuhahmoksi.


title: Lumikki

text:
Eckhard Sanderin mukaan Lumikin todellinen esikuva oli Waldeckin kreivi Filip IV von Wildungenin tytär
Margarethe (1533-1554). Hänen isänsä omisti seudulla useita kuparikaivoksia, joiden työntekijöistä monet olivat lapsia. Margarethe joutui 17-vuotiaana pakenemaan kotoaan, koska hän ja hänen isänsä uusi puoliso eivät voineet sietää toisiaan. Margarethe asettui tuolloin Espanjan hallinnassa olleeseen Brysseliin. Siellä häntä kosi Espanjan kruununprinssi, myöhempi kuningas Filip II. Avioliittohanke kuitenkin raukesi, kun Margarethe kuoli vain 21 vuoden ikänä, huhujen mukaan myrkytettynä.


title: Gustaf Strandberg

text: Knut Gustaf Strandberg (11. marraskuuta 1898 Pietari – 7. marraskuuta 1953 Helsinki) oli suomalainen arkkitehti.


title: Gustaf Strandberg

text: Strandberg suoritti arkkitehdin tutkinnon Teknillisessä korkeakoulussa vuonna 1926. Ennen arkkitehdiksi valmistumistaan hän oli huippuluokan yleisurheilija, Suomen mestari kymmenottelussa 1922 ja viisiottelussa 1923. Hän oli aloittanut työt Helsingin kaupungin rakennustarkastustoimistossa jo opiskeluaikanaan 1924 ja jatkoi samassa työpaikassa vuoteen 1928 asti. Strandberg nimitettiin ylimääräiseksi arkkitehdiksi Yleisten rakennusten ylihallitukseen 1929. Hän toimi virkaatekevänä lääninarkkitehtina Kuopiossa vuodesta 1930 ja Oulussa vuodesta 1932. Oulun varsinaiseksi lääninarkkitehdiksi hänet nimitettiin 1937. Oulun aika on Strandbergin tuotteliainta aikaa. Monet Oulun keskustan 1930-luvun funktionalismia edustavat rakennukset ovat nimenomaan Strandbergin käsialaa. Vuoden 1949 kesällä Strandberg nimitettiin lääninarkkitehdiksi Helsinkiin. Hän kuoli Helsingissä vuonna 1953.


title: Häämarssi (elokuva)

text: Häämarssi ("The Wedding March") on vuonna 1928 valmistunut yhdysvaltalainen mykkäelokuva. Ohjaajana toimineen Erich von Stroheimin tarkoituksena oli tehdä elokuvasta kaksiosainen, mutta kun Stroheim ei saanut pidettyä tuotantokustannuksia kurissa, elokuvan teko keskeytettiin ja Stroheim sai potkut. "Häämarssin" jälkimmäisen osan, "The Honeymoonin" (1928), ainoa olemassa ollut kopio tuhoutui vuonna 1959.


title: Häämarssi (elokuva)

text: Häämarssin tapahtumat sijoittuvat Wieniin ennen ensimmäistä maailmansotaa. Se kertoo ylimyssuvun pojasta, joka vastoin tahtoaan on määrätty menemään naimisiin varakkaan suvun tyttären kanssa.


title: Philippe Herreweghe

text: Philippe Herreweghe (2. toukokuuta 1947 Gent – ) on belgialainen kapellimestari. Herreweghe tunnetaan erityisesti "Collegium Vocale Gent" - ja "La Chapelle Royale" -ryhmien perustajana ja vanhan musiikin tulkitsijana. Perustamiensa yhtyeiden kanssa Herreweghe on levyttänyt laajasti eri maiden ja aikakausien musiikkia.


title: Philippe Herreweghe

text: Herreweghe opiskeli pianonsoittoa Gentin konservatoriossa samalla kun suoritti lääketieteen ja psykiatrian opintoja Gentin yliopistossa, mistä hän valmistui vuonna 1975. Hän myös aloitti kapellimestariuransa jo 1970-luvun alussa perustamassaan "Collegium Vocale Gentissä", josta pian tuli yksi Euroopan arvostetuimpia vanhaa musiikkia esittäviä ryhmiä. Nikolaus Harnoncourt ja Gustav Leonhardt kannustivat häntä ja "Collegium Vocale Gentiä" nauhoittamaan täydellisen sarjan Bachin kantaatteja. Vuonna 1977 Herreweghe perusti Pariisissa "La Chapelle Royale" -ryhmän, joka keskittyy esittämään Ranskan kultakauden musiikkia.


title: Philippe Herreweghe

text: Euroopan musiikkitoimittajat valitsivat Herreweghen vuonna 1990 "Vuoden musiikkipersoonaksi". Herreweghe ja "Collegium Vocale Gent" ovat myös nimetty Flanderin musiikkilähettiläiksi. Vuonna 1994 hän sai "Officier des Arts et Lettres" - ja vuonna 2003 "Chevalier de la Légion d'Honneur" -arvonimen ja vuonna 1997 kunniatohtoriuden Leuvenin katolisesta yliopistosta.


title: Hurdegaryp

text: Hurdegaryp () on kylä Tytsjerksteradielin kunnassa, Friisinmaalla, Alankomaissa. Asukkaita Hurdegarypissa on 4 945 (1.4.2009). Hurdegarypin historia ulottuu ainakin 1200-luvulle.


title: Hurdegaryp

text: Linnuntietä Hurdegarypistä on matkaa..


title: Hurdegaryp

text: Maanviljely työllistää suurimman osan Hurdegarypin väestöstä. Kylän ympäristössä on lisäksi suuret turvevarat.


title: Hurdegaryp

text: Frieslandin tietosanakirjan mukaan nimi ”Hurdegaryp” tarkoittaa kovaa kapealla maakaisteleella sijaitsevaa aluetta.


title: Hurdegaryp

text: Hurdegarypin kylä ei ole aina sijainnut samalla paikalla, vaan se on 1600- ja 1700-luvuilla siirtynyt pohjoisemmaksi. Hurdegarypiin rakennettiin 1200-luvulla kirkko ja nykyisin tämän vanhan kirkon paikalla sijaitsee luisteluhalli. Nykyisen kirkon rakennustyöt aloitettiin vuonna 1711.


title: Glen Murray

text: Glen Murray (s. 1. marraskuuta 1972 Halifax) on kanadalainen pelaajauransa lopettanut jääkiekkoilija, joka pelasi oikeana laitahyökkääjänä.


title: Glen Murray

text: Murray pelasi juniorivuotensa OHL:ssä Sudbury Wolvesissa. NHL-seura Boston Bruins Murrayn vuonna . Murray liittyi Bostonin joukkueeseen ensimmäisen kerran kauden 1991–1992 lopulla ja pelasi runkosarjassa viisi ottelua ja pudotuspeleissä 16 peliä. Boston eteni pudotuspeleissä Itäisen konferenssin finaaleihin, jossa hävisi tulevalle Stanley Cup -voittajalle Pittsburgh Penguinsille.


title: Glen Murray

text: Murray pelasi osan kaudesta 1992–1993 vielä AHL-liigan Providence Bruinsissa. Kausi 1993–1994 alkoi Murraylta hyvin, ja hän onnistui pääsemään Bruinsin ykkösketjuun. Vuonna 1995 tapahtunut vaihtokauppa Bostonin ja Pittsburgh Penguinsin välillä vei kuitenkin Murrayn lisäksi Bryan Smolinskin ja kolmannen varausvuoron Pittsburghiin. Kaupassa Bostoniin matkasivat Kevin Stevens ja Shawn McEachern.


title: Glen Murray

text: Murray pelasi Pittsburghissa vain yhden kokonaisen kauden, sillä hänet myytiin kesken kauden 1996–1997 Los Angeles Kingsiin Ed Olczykiä vastaan. Murray teki heti ensimmäisellä kokonaisella Los Angeles -kaudellaan uuden piste-ennätyksensä: 60 pistettä. Hän rikkoi tämän kaudella 1999–2000, jolloin hän teki 62 pistettä. Kausi 2000–2001 oli kuitenkin pettymys Murrayltä, sillä hän teki vain 39 pistettä. Seuraavan kauden Murray aloitti paremmin kuin koskaan, sillä hän teki 9 ensimmäisessä pelissä 11 pistettä. Hänet myytiin kuitenkin takaisin Bostoniin Jozef Stümpelin kanssa Jason Allisonia ja Mikko Elorantaa vastaan.


title: Glen Murray

text: Murray jatkoi Bostonissa hyvin ja teki kauden aikana ensimmäistä kertaa urallaan yli 40 maalia. Hän oli 41 maalillaan koko NHL:n maalitilaston jaetulla toisella sijalla. Seuraavalla kaudella Murray teki todellisen läpimurtonsa, sillä hän teki Joe Thorntonin rinnalla 92 pistettä. Hän oli NHL:n pistepörssin seitsemäs ja voitti laukaisutilastot, kun hän veti 331 kertaa kohti vastustajan maalia kauden aikana. Murrayn 44 osumaa riitti toistamiseen Bostonin sisäisen maalitilaston voittamiseen. Murray pelasi kauden aikana uransa ensimmäisen .


title: Glen Murray

text: Kausi 2003–2004 oli hieman vaisumpi sekä Murrayltä että tämän ketjukaverilta Thorntonilta. Hän oli kuitenkin jälleen Bostonin paras maalintekijä. Thornton myytiin kesken kauden 2005–2006 San Jose Sharksiin ja samalla Murray kärsi ketjukaverinsa siirrosta. Murray kärsi lisäksi loukkaantumisista, jotka vaivasivat häntä myös kaudella 2006–2007, joka meni Bostonilta muutenkin todella huonosti. Murray oli joukkueensa eniten pisteitä tehnyt pelaaja, vaikka hän teki vain 60 pistettä. Kauden aikana Murray ylsi urallaan 300 maaliin, syöttöön ja 600 pisteeseen. Kausi 2007–2008 oli Murrayn huonoin Bostonissa. Kauden aikana Murraystä tuli NHL-historian 226. pelaaja, joka saavuttaa 1000 runkosarjaottelun rajan.


title: Glen Murray

text: Boston osti viimeisen vuoden Murrayn sopimuksesta ulos kesällä 2008. Murray on kuitenkin agenttinsa kanssa väittäneet Bostonin toimia vääriksi. Murrayn mukaan hänen nilkkansa ei ollut parantunut vielä sopimuksen ulososton aikaan, minkä seurauksena sopimusta ei olisi voinut purkaa.


title: Glen Murray

text: Murray on edustanut Kanadaa kahdesti MM-tasolla. Hän pelasi Kanadan maajoukkueessa MM-kisoissa 1998 ja 2004. Murraystä tuli maailmanmestari vuoden 2004 kisoissa.


title: Collegium Vocale Gent

text: Collegium Vocale Gent tai Collegium Vocale de Gand on barokin vokaalimusiikin esittämiseen erikoistunut belgialainen kuoro, jonka perusti Philippe Herreweghe vuonna 1970. Ryhmä nousi maailmanmaineeseen 1980-luvun aikana. Ryhmä on tehnyt yli 65 levytystä pääasiassa Harmonia Mundi ja Virgin Classics -levymerkeille.


title: Collegium Vocale Gent

text: Tämä kuoromuodostelma oli ensimmäinen, joka 1970-luvulla aloitti toteuttamaan uudenlaista tapaa esittää barokkimusiikkia. näin se herätti hyvin nopeasti suurten orkesterinjohtajien mielenkiinnon, tällaisia kapellimestareita olivat esimerkiksi Gustav Leonhardt, Nikolaus Harnoncourt sekä Ton Koopman.


title: Collegium Vocale Gent

text: Musiikillisesti kuoron ohjelmisto ei kuitenkaan suinkaan rajoitu ainoastaan barokkimusiikin esittämiseen, sillä se on löytänyt ohjelmistoonsa myös renessanssimusiikin teoksia, mutta tulkitsee myös runsaasti romanttista ja jopa nykymusiikkiakin. Collegium Vocale Gent on eritoten tunnettu pohjoissaksalaisten barokkisäveltäjien teosten esittäjänä, heihin lukeutuu tietenkin myös Bach.


title: Collegium Vocale Gent

text: "Orchestre du Collegium Vocale Gent" liittyi vuonna 1989 osaksi kuoroa.


title: Collegium Vocale Gent

text: Kuoron muodostama yhteisö on tehnyt yli 60 äänitettä joko "Orchestre du Collegium Vocale Gentin" tai "Orchestre des Champs Élysées'n" kanssa. Usein kuoroa on avustanut belgialainen kuoro "La Chapelle Royale" tai jotkut muut musiikkiyhteisöt.


title: Iyad Allawi

text: Iyad Allawi (, s. 1945) on irakilainen poliitikko, joka oli Irakin sodan jälkeisen Irakin väliaikaishallituksen pääministerinä heinäkuusta 2004 huhtikuuhun 2005. Hänen seuraajakseen tuli Ibrahim al-Ja’fari. Uskonnolliselta taustaltaan hän on šiiamuslimi.


title: Iyad Allawi

text: Allawi on lähtöisin merkittävästä šiiaperheestä. Hän opiskeli neurologiksi. Hän oli Saddam Husseinin nuoruudenystävä ja auttoi tätä nousemaan valtaan. Allawi oli jo opiskelijana mukana Baath-puolueen toiminnassa ja salaisen poliisin Mukhabaratin avustaja. Hän pakeni maasta 1971 Britanniaan, jossa erosi Baath-puolueesta ja perusti oman INA-puolueensa 1990.


title: Iyad Allawi

text: Allawi oli ennen Irakin miehitystä vähän tunnettu henkilö kotimaassaan. Ennen Irakin sotaa Allawi työskenteli Yhdysvaltain CIA:n hyväksi Irakin Saddam Husseinin syrjäyttämiseksi. INAlla oli läheiset suhteet Yhdysvaltain ja Britannian tiedustelupalveluihin ja se ilmeisesti toimitti osan Irakin joukkotuhoaseita koskevista tiedustelutiedoista, joita George W. Bush käytti Irakin sodan oikeuttamiseen.


title: Iyad Allawi

text: Iyad Allawi johtaa Irak-lista-puoluetta, johon kuuluu sekä sunneja että šiioja.


title: Iyad Allawi

text: Allawin puolue voitti vuoden 2010 vaalit, joissa se sai 91 paikkaa, vastaan istuvan pääministeri Nuri al-Malikin Oikeusvaltio-liiton 89 paikkaa.


title: Tokatin maakunta

text:
Tokatin maakunta on yksi Turkin 81. maakunnasta. Se sijaitsee pohjois-Turkissa ja sen naapurimaakuntia ovat Amasya, Yozgat, Sivas ja Ordu. Maakunnan pääkaupunki on Tokat.
Tokatista on 422 kilometriä maan pääkaupunkiin Ankaraan.


title: Tokatin maakunta

text: Vuoden 2015 lopussa arvioitu väkiluku oli 593 990.


title: Tokatin maakunta

text: Tokatin maakunta on jaettu 12 piirikuntaan.


title: Joseph Barthel

text: Joseph "Josy" Barthel (24. huhtikuuta 1927 Mamer, Luxemburg – 7. heinäkuuta 1992 Luxemburg, Luxemburg) oli luxemburgilainen keskimatkojen juoksija, maan ainoa olympiavoittaja ja poliitikko.


title: Joseph Barthel

text: Joseph Barthelin juoksijankyvyt havaittiin ensimmäisen kerran hänen juniorivuosinaan toisen maailmansodan aikana. Ensimmäistä kertaa hän saavutti kuuluisuutta voittaessaan 800 metriä sotilaiden MM-kisoissa Berliinissä vuonna 1947. Seuraavana vuonna hän voitti samoissa kisoissa Brysselissä sekä 800 että 1 500 m.


title: Joseph Barthel

text: Lontoon olympialaisissa Barthel tuli yhdeksänneksi 1 500 metrillä. Seuraavana vuonna hän voitti Universiadeissa (tuolloin vielä nimeltään ylioppilaiden MM-kisat) 1 500 m ja kaksi vuotta myöhemmin hän uusi voittonsa voittaen samalla myös 800 m.


title: Joseph Barthel

text: Helsingin olympialaisissa Barthel otti osaa 1 500 metrille. Edeltävän talven hän oli harjoitellut Rudolf Harbigin valmentajana parhaiten tunnetun Woldemar Gerschlerin johdolla laihtuen 10 kiloa. Maailmantilastossa Barthel oli vasta kymmenes, mutta peräkkäisinä päivinä juostuna alkuerät, välierät ja finaali veivät parhaan terän ennakkosuosikeilta. Barthel voitti sekä alku- että välieränsä ja juoksi finaalissa taktisesti erinomaisen juoksun voittaen ajalla 3.45,1. Tiukassa kilpailussa viisi ensimmäistä mahtui sekunnin sisään eivätkä muutkaan paljoa jääneet. Selostajille tilanne oli vaikea, koska kaikkien kärkipään juoksijoiden asut olivat valtaväriltään valkoisia. Pekka Tiilikainen sai kaikkien mitalimiesten järjestyksen ja osan nimistäkin väärin. Harmistuneena hän kysyi Ruotsin radion selostaja Sven Jerringiltä, miten tämä oli onnistunut. Jerring vastasi, ettei hän tiennyt kuutta ensimmäistä lainkaan, mutta seitsemäs ja kahdeksas olivat ruotsalaisia.


title: Joseph Barthel

text: Kemian insinööriksi opiskellut Barthel yritti paluuta 1 500 metrin huipulle Melbournen olympialaisissa, mutta ei selviytynyt finaaliin.


title: Joseph Barthel

text: Vuonna 1962 Barthel valittiin Luxemburgin yleisurheiluliiton puheenjohtajaksi. Vuosina 1973 - 1977 hän oli Luxemburgin olympiakomitean puheenjohtaja. Hän toimi myös Luxemburgin hallituksen ministerinä. Vuosina 1977 - 1979 hän oli liikenne-, energia-, turismi- ja ympäristöministeri, vuosina 1979 - 1984 ympäristö-, liikenne-, energia-, informaatio- ja viestintäministeri.


title: Joseph Barthel

text: Barthel kuoli vaikean sairauden murtamana.


title: Joseph Barthel

text: Luxemburgin kansallisstadionin nimi on Stade Josy Barthel hänen kunniakseen. Myös hänen syntymäpaikkakuntansa Mamerin lukio on nimetty hänen mukaansa.


title: Heinrich Friedrich Weber

text: Heinrich Friedrich Weber (7. marraskuuta 1843–24. toukokuuta 1912) oli saksalainen fyysikko ja professori. Hän syntyi 1843 Magdalan kaupungissa Saksassa. Elämänsä aikana hän mm. toimi professorina Berliinin yliopistossa. Parhaiten hänet tunnetaan hänen töistään ominaislämpökapasiteetin parissa.


title: Heinrich Friedrich Weber

text: Weber tapasi elämänsä aikana myös nuoren Albert Einsteinin, josta tulevaisuudessa tulisi yksi maailmanhistorian tärkeimmistä teoreettisista fyysikoista. Weber huomasi nuoren Einsteinin lahjakkuuden ja kutsuikin tämän luennoilleen, joista Einstein tosin kieltäytyi.


title: Prost AP02

text: Prost AP02 oli Loïc Bigoisin, Alan Jenkinsin ja John Barnardin suunnittelema auto, jolla Prost-talli kilpaili Formula 1 -kaudella 1999. Autoa ajoivat Olivier Panis, jolle kausi tallissa oli kuudes (Ligier mukaan luettuna) ja Jarno Trulli, joka oli tallissa toista kokonaista kauttaan. Auto oli väriltään tummansinen, kuten Prostin edellisetkin autot. Pääsponsorina oli yhä Gauloises.


title: Prost AP02

text: Edellinen kausi AP01-autolla epäonnistui, sillä talli saavutti silloin vain yhden pisteen. AP02 oli hieman parempi kuin AP01. Auto vaikutti vähän väliä lupaavalta, mutta keskeytyksiä ja pistesijojen ulkopuolelle sijoittumisia tuli paljon. Kauden kohokohta oli Trullin ensimmäinen palkintosijoitus sateisessa Euroopan Grand Prix'ssa. Trullin ajo teki vaikutuksen Eddie Jordaniin, joka palkkasi Trullin Jordan-talliinsa eläkkeelle jäävän Damon Hillin tilalle kaudeksi 2000. Panis sai huonosti sujuneen kauden jälkeen lähteä tallista.


title: Prost AP02

text: Talli sijoittui seitsemänneksi valmistajien MM-sarjassa yhdeksällä saavuttamallaan pisteellä. Tosin kaudella 2010 alkavalla pistejärjestelmällä pisteitä olisi tullut 64, joista 22 oltaisiin saavutettu Euroopaan GP:ssa.


title: Tampereen Kivimuseo

text: Tampereen Kivimuseo on luonnontieteellinen museo, joka toimii Museokeskus Vapriikissa Tampereella. Museon kokoelmaan kuuluu runsaat 8 000 esinettä, joista noin 7 000 on esillä näyttelyssä. Mukana on jalokiviä, korukiviä, rakennus- ja koristekiviä, synteettisiä kiviä sekä mineraaleja, meteoriitteja ja fossiileja. Näytteitä on yli 80 maasta.


title: Tampereen Kivimuseo

text:
Kokoelman keräsi tamperelainen kiviharrastaja, diplomi-insinööri Paavo Korhonen (1920–2018). Kyseessä on huomattavan laaja ja Suomessa ainutlaatuinen yksittäisen harrastajan keräämä kivi- ja mineraalikokoelma. Korhonen toivoi, että Kivimuseo innostaisi etenkin lapsia ja nuoria tutkimaan ja keräilemään kiviä.
Paavo Korhonen aloitti kiviharrastuksensa heinäkuussa 1980. Hän vieraili lomamatkalla Eräjärven kivimuseossa ja ihastui siellä näkemiinsä brasilialaisiin akaatteihin. Korhonen päätti itsekin alkaa keräillä kauniita kiviä. Hän myös osti Eräjärveltä kokoelmansa ensimmäisen kiven, brasilialaisen montebrasiitin.